ועדת הפנים והגנת הסביבה, כנסת 19, פרוטוקול מספר 281, 2014-05-19 13:00

מירי רגב: אני פותחת את ישיבת ועדת הפנים והגנת הסביבה.

מירי רגב: על סדר היום הצעת חוק שירותי הדת היהודיים (תיקון – איסור קבלת תמורה בעד עריכת נישואין), התשע"ד-2014, הצעת חוק פרטית שמובילה חברת הכנסת שולי מועלם ביחד עם חברי הכנסת אורי אורבך, אלי דהן ומוטי יוגב.

מירי רגב: אני מבקשת, לטובת הפרוטוקול, שהמציעה תציג את ההצעה ותבהיר היכן יש פערים.

מירי רגב: מי נמצא פה ממשרדי הממשלה?

מירי רגב: הרשות להגנת הצרכן ולסחר הוגן, משרד המשפטים, המשרד לשירותי דת, הרבנות הראשית, משרד האוצר ומשרד הכלכלה.

מירי רגב: בבקשה.

שולי מועלם-רפאלי: מבחינתנו המטרה של הצעת החוק היא ליצור מצב שזוג שנרשם לנישואין ומשלם אגרה לא יצטרך לשלם סכום כסף נוסף לרב שמשיא אותם, במידה שהרב שמשיא אותם הוא הרב שמקבל שכר מהמועצה הדתית או מהרשות המקומית שבה הוא מכהן.

שולי מועלם-רפאלי: יש התייחסות ספציפית בהצעת החוק לרבני ערים.

שולי מועלם-רפאלי: ברור לנו שהדבר הזה יצטרך להיות מתוקן בתקנות.

שולי מועלם-רפאלי: יש שני אלמנטים שעליהם דיברנו, שהאיסור לקבל כסף יהיה תמיד מורכב משני חלקים.

שולי מועלם-רפאלי: חלק אחד, האזור הגיאוגרפי שבו הוא עורך את החופות, והחלק השני, מספר החופות שהוא עורך.

שולי מועלם-רפאלי: כל זה יהיה בתוך תקנות שיתקין השר.

שולי מועלם-רפאלי: אנחנו מבקשים גם שתהיה איזו סנקציה על רבנים שלוקחים כסף.

שולי מועלם-רפאלי: ביקשנו שזה יהיה השבת הכסף שנלקח.

שולי מועלם-רפאלי: אני מבינה שלמשרד המשפטים- - -

<איגי פז: השבה בכל מקרה קיימת.

שולי מועלם-רפאלי: בסדר.

שולי מועלם-רפאלי: בואו נדבר על זה, איך בדיוק נכתוב את זה, מה המעמד, דרך מה זה יהיה.

שולי מועלם-רפאלי: לנו מאוד-מאוד חשובה, ואני חושבת שגם לגברתי ולכל מי שעוסק בתחום הסדרת שירותי הדת במדינת ישראל, חשובה לנו מאוד הפסקת התהליך שבו זוגות נרשמים, משלמים אגרה ואז בסוף החופה, בסיטואציה אולי הכי רגישה מבחינתם, נעשית כלפיהם פנייה לתשלום נוסף.

שולי מועלם-רפאלי: אין לזה מקום ולא ראוי הדבר.

מירי רגב: קודם כול, אין ספק, ההצעה ראויה ונכונה.

מירי רגב: עכשיו אני שואלת מה הפערים בינך ובין הממשלה.

שולי מועלם-רפאלי: אין פערים בינינו ובין הממשלה.

<איגי פז: אין פערים.

<איגי פז: רק היו לנו דיונים לגבי ה"שיניים" של ההצעה הזאת ומה תהיה הסנקציה המתאימה, שזה לא יהיה רק הוראה באוויר.

שולי מועלם-רפאלי: רוני טיסר, היועצת המשפטית של הוועדה, הובילה עבודה אינטנסיבית מאוד על הצעת החוק ביחס לכל הגופים הנוגעים בדבר.

דוד צור: כאשר זה מוּחל, אין את אותה סנקציה שמוחלת על כל עובד ציבור אחר?

מירי רגב: אני רואה פה הצעה של הוועדה.

מירי רגב: יש חוק דומה שקובע קנס חוק שירותי הדת היהודיים, על רכישה ומכירה של חלקות קבר.

מירי רגב: בדיוק אותו דבר.

<רוני טיסר: בהמשך לסוגיה שהועלתה לגבי הסנקציה, הצענו שבדומה לסנקציה שנקבעה בחוק שירותי הדת היהודיים לגבי מכירת חלקת קבר בחיים, ייקבע קנס.

<רוני טיסר: אני יודעת שהמציעה עצמה מתנגדת לקנס בצורתו הפלילית.

<רוני טיסר: יש אפשרויות נוספות לסנקציה.

<רוני טיסר: אנחנו חושבים שמהותי שתהיה סנקציה בתוך הצעת החוק הזאת.

<רוני טיסר: אציג מה הרקע הנורמטיבי להצעה הזאת.

<רוני טיסר: כבר היום יש כללים שנוסחו על-ידי הרבנות הראשית, בהסכמת השר לשירותי דת ומשרד המשפטים, שקובעים איסור על קבלת תמורה עבור עריכת חופות במקרה שעורכים חופה לבני זוג שמקום מגוריהם בתחומי מקום העבודה של הרב.

<רוני טיסר: זה מתחלק: רב שכונה לא יוכל לערוך חופה בתמורה לתושבי השכונה שלו, רב אזור – לתושבי האזור, רב עיר – לתושבי העיר.

<רוני טיסר: הכללים האלה, כפי שעולה מדוח מבקר המדינה, לא נאכפו.

<רוני טיסר: בדומה לכך יש כללים שנקבעו באותו חוזר לגבי עבודה פרטית.

<רוני טיסר: לפי מה שנקבע בדוח מבקר המדינה אף היתר לעבודה פרטית לא הוגש.

<רוני טיסר: מה שקרה בפועל, גם בגלל שהיום אין הגדרת תפקיד לרב שקובעת כמה חופות עליו לערוך ובאיזה אזור, רבנים גם התעלמו מן הכללים וגם במקרה והיו נאכפים הכללים בעצם לא היתה חובה על הרב לערוך חופות.

<רוני טיסר: הוא היה יכול להגיד: אני לא מקבל תמורה ולכן לא אערוך את החופות.

<רוני טיסר: לכן להצעת הנוסח שהגענו אליו יש כמה רבדים.

<רוני טיסר: דבר ראשון, בפעם הראשונה יש הגדרת תפקיד לרב.

<רוני טיסר: זאת אומרת, השר לשירותי דת יקבע מה מספר החופות שרב חייב לערוך, ובעקבות חילוקי דעות עם המציעה, שעלתה הסוגיה אם רב למשל של עיריית חולון כאשר משולמת האגרה בחולון יהיה חייב לערוך את החופה גם אם היא תיערך בבאר-שבע, נקבע שהמשרד לשירותי דת יקבע גם את התחום, שזאת היתה סוגיה שבמחלוקת.

<רוני טיסר: נשאלה השאלה האם הרב הזה לא צריך פשוט לקבל את הכסף דרך החזר הוצאות, שאם הוא נוסע לתל-אביב המועצה הדתית תשלם לו החזר הוצאות.

<רוני טיסר: נקבע, בהסכמה עם הממשלה והמציעה, שזה לא יהיה כך.

<רוני טיסר: הרב יצטרך לערוך את החופות שהוא יחויב בתקנות, עבור זה יהיה אסור לו בכלל לקבל תמורה, ומעבר לכך, בכפוף להיתר לעבודה פרטית, הוא יוכל לקבל תמורה כלשהי עבור מספר החופות הנוספות שהוא יערוך.

דוד צור: גם רב עיר?

מירי רגב: מה זה תמורה כלשהי?

שולי מועלם-רפאלי: יש כללים של עבודה פרטית.

<רוני טיסר: בדרך כלל בעבודה פרטית – זה כללים של הנציבות.

דוד אזולאי: פקיד מדינה יכול לעבוד בעבודה נוספת?

<רוני טיסר: יש כללים ברורים של נציבות שירות המדינה.

<רוני טיסר: הכללים אומרים בדרך כלל שרב לא יוכל לעבוד.

דוד אזולאי: אני לא מדבר עכשיו על רב.

דוד אזולאי: אני מדבר על עובד ציבור שרוצה לעבוד בעבודה נוספת.

דוד אזולאי: הוא צריך לקבל היתר של המעסיק ואז הוא יכול לעשות את זה?

<רוני טיסר: הוא יכול לעשות את זה בכפוף לכללים.

דוד אזולאי: ומה אם הוא בכל זאת לא קיבל את ההיתר של המעסיק שלו ועושה עבודה נוספת?

<רוני טיסר: הוא כפוף לדין משמעתי.

דוד אזולאי: יש סנקציות כנגדו?

<רוני טיסר: כן.

<איגי פז: הדין המשמעתי כולל סנקציות.

<איגי פז: לעניין רבנים- - -

דוד אזולאי: עזוב כרגע את הרבנים.

דוד אזולאי: תאמר לנו עוד לגבי עובדי ציבור.

<איגי פז: כן, יש את נציבות שירות המדינה שמנהלת דין משמעתי שיכול לכלול השעיה בתפקיד וסנקציות נוספות: התרעה, נזיפה.

דוד אזולאי: אתה יכול להציג לנו דוגמאות של עובדי ציבור שאכן נקנסו?

מירי רגב: הכיוון שדוד אזולאי מוביל הוא כיוון טוב, שיהיה אותו דבר, שיהיה דין משמעתי, אותה סנקציה.

דוד אזולאי: זה דבר אחד.

דוד אזולאי: הדבר השני שאני רוצה לשאול, ניקח את העיר חיפה למשל, שם אין כיום רב אשכנזי, יש רק רב ספרדי.

דוד אזולאי: עזוב שכשהוא ירצה לערוך חופה הוא ירצה דווקא את הרב לאו מתל-אביב, והיו דברים מעולם.

דוד אזולאי: מה קורה במקרה כזה?

דוד אזולאי: האם הרב לאו יכול לבוא מתל-אביב על חשבונו?

שולי מועלם-רפאלי: אבל זה לא על חשבונו.

שולי מועלם-רפאלי: הוא רב עיר והמדינה נותנת לו רכב.

דוד אזולאי: לא לכולם יש רכב צמוד.

שולי מועלם-רפאלי: לרב עיר יש רכב צמוד מהמדינה.

שולי מועלם-רפאלי: בואו נדבר על הנתונים המדויקים.

דוד אזולאי: אני רוצה להביא לידיעתך, לא לכל רבני הערים יש רכב צמוד.

<קריאה: יש פה מקרה שמבקשים רב ספציפי.

שולי מועלם-רפאלי: בואו נבדוק את זה.

שולי מועלם-רפאלי: אדוני מהרבנות הראשית, לא לכל רב עיר יש רכב?

<הראל גולדברג: לדעתי לא לכל רב עיר, אלא לרבני 4 הערים הגדולות.

<הראל גולדברג: אפשר לבדוק את זה.

דוד אזולאי: זה לא מלמד על הכלל.

דוד אזולאי: אני שואל שאלה, גברתי היושבת-ראש.

דוד אזולאי: הראל גולדברג, הדברים ידועים וקיימים.

דוד אזולאי: לא נטמון את ראשנו בחול.

דוד אזולאי: יש זוג צעיר שרוצה את הרב לאו כי הוא "להיט".

דוד אזולאי: הזוג רוצה שהרב לאו, או רבנים אחרים, יבוא אליו ויערוך אצלו את החופה.

דוד אזולאי: עכשיו אתה בעצם מונע מהזוג הזה.

דוד אזולאי: יש רבנים – לצערי הרב, אני לא רוצה חס ושלום לפגוע – שבאים תושבי המקום ואומרים: זה לא רב שראוי לערוך לי את החופה, אני לא רוצה אותו, אני רוצה רב אחר.

דוד אזולאי: מה נעשה במקרה הזה?

דוד אזולאי: ויש רב אחד בעיר, תבין.

דוד אזולאי: כאשר יש רבני שכונות אתה תפנה אותי לרבני שכונות, שרב העיר יפנה את זה לאחד מן הרבנים.

דוד אזולאי: אבל אני מדבר על עיר שאין בה רבני שכונות ויש רק רב עיר, ואתה יודע מה, לא רוצים שהוא יערוך חתונות בשל כל מיני סיבות.

דוד אזולאי: מה עושים במקרה כזה?

<הראל גולדברג: אני רוצה להשיב לך.

<הראל גולדברג: קודם כול, עמדת הרבנות הראשית היא שקודם כול אנחנו מברכים על הצעת החוק.

<הראל גולדברג: צריך להסדיר את הנושא הזה.

<הראל גולדברג: אנחנו בהחלט מקבלים, וגם מבקר המדינה כבר אמר את זה, שההנחיות שהוצאו בזמנו על-ידי הרבנות הראשית, בתיאום עם משרד המשפטים, באמת ככל הנראה לא מיושמות בשטח ולכן אנחנו שמחים על הצעת החוק הזאת.

<הראל גולדברג: יש רק פרט אחד שאנחנו מתנגדים לו, ואני אומר כאן בפירוש לפרוטוקול שאכן לא אמרנו אותו בשלבים מקדמיים של הדיונים.

<הראל גולדברג: אנחנו מתנגדים, וגם המשרד לשירותי דת, דיברתי עם סגן השר בדרך לכאן, זה גם לא על דעתו, אנחנו מתנגדים לנורמה שרב עיר לא יקבל כל תמורה או טובת הנאה אחרת בעד נישואין שערך.

<הראל גולדברג: אנחנו חושבים שצריך לעניין הזה להשוות את עניינו של רב עיר לעניינם של רבנים אחרים, אבל עם סייג קטן.

<הראל גולדברג: ברור לי שרב עיר לא יכול לקבל תמורה על חופה וקידושין שהוא עורך בתחומו או לבני זוג שנרשמו במקום כהונתו, גם אם הם לא בני תחומו.

<הראל גולדברג: אבל לפי הדוגמה של חבר הכנסת אזולאי, ואני מסכים לדברים, אם היום רב מעיר במרכז הארץ רוצה להשיא זוג.

<הראל גולדברג: נתחיל בזוג – זוג מבקש שרב עיר ממרכז הארץ יחתן אותו בחיפה – הם לא חיפאים, הם לא נרשמו לנישואין בתחום אותה עיר במרכז הארץ – אנחנו לא רואים סיבה למה לא לאפשר לאותו רב עיר לערוך את החופה והקידושין, בשני סייגים.

מירי רגב: אבל אז זה יבוא על חשבון בני העיר שלו.

<הראל גולדברג: הסייג הראשון, כללים לעבודה נוספת.

מירי רגב: זה יבוא על חשבון בני העיר שלו.

מירי רגב: הוא ייצא לעשות כסף, את כל החתונות הוא יעשה במקום אחר ובני העיר שלו יישארו מסכנים.

<הראל גולדברג: בדיוק בשל כך אנחנו מוכנים לסייג – החוק קובע את זה כבר היום, התקנות קובעות את זה כבר היום – שכל עבודה נוספת צריכה לעבור פרוצדורה.

שולי מועלם-רפאלי: אבל אומרת רוני טיסר שמבקר המדינה הביא לידיעתנו שלא הוגשה אפילו בקשה אחת לעבודה נוספת.

<הראל גולדברג: חברת הכנסת מועלם, ממה שאת אומרת נובע שגם החוק הזה למעשה- - -

שולי מועלם-רפאלי: אבל אנחנו קובעים פה סנקציה.

שולי מועלם-רפאלי: אנחנו מנסים לקדם את הדברים, לא להגיד "אנחנו מתעלמים ממה שיש".

<הראל גולדברג: אם החשש שלנו הוא שהנורמות לא ייושמו אז מה ההבדל אם מותר לו בסייגים או אסור לו בכלל?

שולי מועלם-רפאלי: זה פעם ראשונה שאתה מגדיר לו את זה.

שולי מועלם-רפאלי: זה לא נכון.

שולי מועלם-רפאלי: פעם ראשונה שאתה מגדיר לו כמה הוא צריך, פעם ראשונה שאתה מגדיר לו איפה הוא צריך.

שולי מועלם-רפאלי: אתה אומר לו: אם תעמוד בשני הדברים האלה, מעבר לזה אתה יכול מה שאתה רוצה.

<הראל גולדברג: יותר מזה, למה שרב שכונה יקיים את הסייגים האלה לפי השיטה הזאת?

<הראל גולדברג: אם אנחנו אומרים שיצאו נהלים והם לא מכובדים אז גם עכשיו זה ייצא בתקנות ולא ישתנה דבר.

שולי מועלם-רפאלי: כי יהיו סנקציות.

<הראל גולדברג: אז הסנקציות יהיו גם לעניין שלנו, בדיוק.

<הראל גולדברג: אגב, גברתי היושבת-ראש, יש נושאי משרה נוספים שמותר להם לעסוק בעבודה נוספת.

ישראל אייכלר: אילו נושאי משרה?

מירי רגב: אני מבקשת לשאול אותך שאלה לגבי מה שאמרת פה.

מירי רגב: כחלק מהצעת החוק הזאת יבוא סגן השר ויגיד כמה חופות רב של עיר צריך לערוך.

מירי רגב: דרך אגב, גם לא הוגן שרב של עיר בכל ערב לא יהיה בבית.

מירי רגב: אנחנו צריכים להיות גם הוגנים.

מירי רגב: יגידו, למשל, שהוא צריך בשבוע לערוך 3 או 4 חופות ונשאר לו יתר השבוע לערוך חופות במקום אחר ולהרוויח עבור זה כסף אם מישהו ביקש אותו.

מירי רגב: אבל הוא לא יכול על חשבון שלוש הפעמים שהוא צריך לערוך חופות בשבוע לנסוע עכשיו לחיפה.

<הראל גולדברג: מוסכם לגמרי.

<רוני טיסר: אתם מסכימים שהשר יקבע גם לרבני ערים?

דוד אזולאי: את יודעת מה המשמעות של מה שאמרת עכשיו?

דוד אזולאי: זה אומר שאם קובעים לרב מכסה חודשית של חופות, יבואו רבני השכונות ויגידו לו: אל תטיל עלינו משימות, קודם כול תמלא את המכסה שלך, אחר-כך תבוא לדבר אתנו.

שולי מועלם-רפאלי: בסדר גמור.

שולי מועלם-רפאלי: מה רע באמירה הזאת?

שולי מועלם-רפאלי: מה הבעיה?

דוד אזולאי: הכול נופל על רב העיר.

שולי מועלם-רפאלי: מה פתאום?

מירי רגב: יקבע השר בתקנות ויביא את זה לפה.

מירי רגב: יקבע השר בתקנות שרב עיר צריך לערוך X חתונות בחודש, 10 או 15 חתונות בחודש, לא משנה כמה יקבע.

מירי רגב: אלה החתונות שעליו לערוך בחודש.

דוד אזולאי: ומה עם רב שכונה?

מירי רגב: יקבע גם לרב שכונה.

מירי רגב: מה זאת אומרת, אנשים מתחתנים וזה הפך למצב שרבנים מתעשרים מזה?

מירי רגב: זוג מתחתן, משלם 700 שקל, משלם את האגרה.

מירי רגב: קודם כול שזה יהיה.

מירי רגב: אם אני רוצה דווקא את רב לאו או את הרב פינטו או רב אחר אז אשלם לו יותר.

מירי רגב: דרך אגב, גם פה צריך להחליט כמה ישלמו.

<הראל גולדברג: בהתאם לתקנות.

שולי מועלם-רפאלי: בהתאם לתקנות של סגן השר.

דוד אזולאי: את ממסדת את התשלום לרב, דבר שלא היה עד היום.

מירי רגב: נכון.

דוד אזולאי: יש בזה טעם לפגם.

שולי מועלם-רפאלי: עד היום הוא לקח כסף בלי שידעו על כך ומהיום הוא ייקח כסף אחרי שיקבל אישור.

דוד אזולאי: אומרת היושבת-ראש, אחרי שקבעו מכסה לרב עיר כמה חופות עליו לערוך, ואם בכל זאת בא זוג ומבקש שהוא יערוך את החופה וזה עובר את המכסה שלו צריך לקבוע תשלום לרב.

דוד אזולאי: אתם ממסדים את התשלום.

דוד אזולאי: לא זה המטרה של הצעת החוק.

מירי רגב: נכון.

מירי רגב: גם רב צריך להתפרנס בכבוד.

מירי רגב: המשכורת של הרבנים לא גבוהה ובאמת הם צריכים להתפרנס בכבוד, גם רבני ערים וגם רבני שכונות.

מירי רגב: עכשיו אנחנו רוצים למסד את הדברים.

מירי רגב: מה שהיה עד עכשיו, היה.

מירי רגב: זה שכל זוג נותן כמה שהוא נותן, הם לא יודעים כמה נותנים.

מירי רגב: שאלתי 100 חברים כמה אני צריכה לתת לרב שבא להשיא אותי.

מירי רגב: כמה צריך לתת?

מירי רגב: 1,000?

מירי רגב: 2,000?

מירי רגב: 3,000?

מירי רגב: 2,500?

מירי רגב: כמה נותנים?

אורי מקלב: הגיע רב אחד, ואדם שהרב קידש את הבת שלו שאל: כמה אני צריך לתת לך, אדוני הרב?

אורי מקלב: אז הוא אמר:

אורי מקלב: כמה שהבת שלך שווה.

אורי מקלב: .. הוא נתן לו 10 שקלים.

אורי מקלב: אז הרב החזיר לו עודף 9.50 שקלים...

אורי מקלב: זה אם את שואלת כמה צריך לתת לרב- - -

<הראל גולדברג: שני דברים.

<הראל גולדברג: דבר ראשון, אני לא חושב שהשר צריך לקבוע כמה חופות רב העיר צריך לערוך בחודש.

מירי רגב: בטח שהוא צריך.

מירי רגב: אם לא, לא אפתח פתח שהוא יערוך חופות במקום אחר.

מירי רגב: אי אפשר לאכול את העוגה ולהשאיר אותה שלמה, גם אצלכם, לא רק אצלנו.

<הראל גולדברג: אם גברתי תאפשר לי להשלים את המשפט היא תראה שלכך התכוונתי.

<הראל גולדברג: אני כן חושב שצריך להיכתב שככל שרב רוצה לערוך חופות במקום אחר הוא יהיה חייב לערוך מינימום חופות בעירו.

<הראל גולדברג: כלומר, מראש אני לא בטוח שהשר צריך לקבוע שהרב חייב לערוך 3-4 חופות בחודש.

מירי רגב: מה המינימום?

מירי רגב: מי יקבע את המינימום?

<הראל גולדברג: השר קובע את המינימום, אבל זה לא חובה על הרב.

<הראל גולדברג: אם הרב רוצה לחתן מחוץ לעיר- - -

מירי רגב: מה אתה אומר.

מירי רגב: ..

מירי רגב: אז מה החובה?

מירי רגב: אז לשם מה השר קובע מינימום?

מירי רגב: כדי לריב עם כולם, לקבוע תקנות ובסוף שאתה לא תעשה את זה?

<הראל גולדברג: רב לא יוכל לקבל תמורה בעד חופות מחוץ לתחומו, נקודה.

<הראל גולדברג: מתי הוא כן יוכל לקבל תמורה?

<הראל גולדברג: כאשר הוא עורך מינימום חופות בתוך עירו.

<הראל גולדברג: כלומר, כל עוד הוא לא ערך מינימום חופות בתחום עירו אנחנו נתנגד לכך שהוא יערוך חופות מחוץ לתחומו.

<הראל גולדברג: כלומר, הוא לא יוכל למשוך את החבל משני קצותיו.

שולי מועלם-רפאלי: הראל גולדברג, אני חושבת שאתה עושה הפוך על הפוך.

<הראל גולדברג: אני סבור שלא צריך לחייב רבני עיר דווקא לערוך X חופות בעירם.

<הראל גולדברג: זה לא ראוי.

שולי מועלם-רפאלי: אני רוצה לחזור לתחילת הדיון.

שולי מועלם-רפאלי: רבני ערים הם עובדי ציבור.

שולי מועלם-רפאלי: תוך כדי דיון אני בודקת.

שולי מועלם-רפאלי: רב עיר שאין לו רכב יש לו החזקת רכב, אז הנה הורדנו מן השולחן משהו אחד.

<הראל גולדברג: כמו לכולנו.

שולי מועלם-רפאלי: בסדר גמור.

שולי מועלם-רפאלי: אבל כשאני נוסעת לתת הרצאה באיזה מקום לא נותנים לי עוד כסף.

שולי מועלם-רפאלי: אם זה כמו כולנו אז בבקשה כמו כולנו, אבל אי אפשר להגיד "כמו כולנו" במקרה אחד ולא "כמו כולנו" במקרה אחר.

אורי מקלב: מה המשכורת של רב עיר?

שולי מועלם-רפאלי: יגיד לך משה בכר שהמשכורת של רב עיר גבוהה יותר משלנו.

<איגי פז: תלוי באיזה דור.

<איגי פז: ממש לא.

<איגי פז: אולי נשמע את נציג משרד האוצר.

אורי מקלב: ומה השכר של רבני שכונות?

שולי מועלם-רפאלי: דיברתי על רב עיר.

מירי רגב: את רוצה להעביר את הצעת החוק היום או את רוצה רק לדבר?

מירי רגב: נציג משרד האוצר, בבקשה.

<משה בכר: תודה, גברתי היושבת-ראש.

<משה בכר: קודם כול, הנוסח שמונח כאן מקובל עלינו ותואם אתנו מראש.

<משה בכר: זה דבר ראשון.

<משה בכר: דבר שני, אני מציע שנעשה חלוקה בנוגע למה שהעלו עכשיו לגבי רב עיר, כפי שההצעה עושה, בין רב עיר לרב שכונה ורב אזור.

<משה בכר: רב שכונה ורב אזור, בכפוף לכללים לעבודה נוספת, לעבודה פרטית, מותר לו לקבל תמורה, כמובן אם הוא קיים את החובות שלו.

מירי רגב: זהו, אז אני רוצה לקבוע מה הן החובות שלו.

מירי רגב: היום לא קבוע מה החובות שלו.

מירי רגב: אני לא נגד שהוא יקבל תמורה.

<משה בכר: זה בסדר.

<משה בכר: ועל זה השר צריך להתקין תקנות.

דוד אזולאי: מי יקבע את החובות שלו?

<משה בכר: השר.

דוד אזולאי: הוא צריך לקבל אישור לעבודה נוספת.

<משה בכר: כמו כל עובד ציבור.

<משה בכר: מעבר לכך שהוא ממלא את החובות שלו יש גם סייגים לעבודה נוספת, כמו שלכל עובד ציבור יש סייגים לעבודה נוספת, כולל לי וכולל למי שנמצא כאן בחדר.

ישראל אייכלר: מה השכר של רב שכונה?

<משה בכר: רב שכונה, בפעם האחרונה שבדקתי השכר הממוצע נע בין 10,000-15,000 שקל.

<חזקיהו סאמין: רבני שכונה מקבלים 4,500 או 3,500 שקל בבסיס.

<חזקיהו סאמין: הם יכולים להגיע אולי ל-4,500 או 5,000 שקל.

מירי רגב: אני מבטיחה לך, נציג משרד האוצר, אם מישהו חושב שהחוק הזה יעבור בלי שהתקנות האלה יאושרו בוועדת הפנים הוא טועה, זה דבר אחד.

מירי רגב: דבר שני, אם מישהו חושב שייקבע מינימום חופות בלי שנדע מה באמת השכר של רב שכונה ורב עיר, אתם גם טועים.

מירי רגב: בינתיים עד שנאשר את זה לקריאה הראשונה תעשו שיעורי בית.

דוד אזולאי: גם רב עיר לא מקבל היום 20,000 שקל כפי שהיה פעם.

<משה בכר: אני אומר שוב, השכר של רבני השכונות- - -

אורי מקלב: רב שכונות בירושלים הוא רב של 50,000 איש.

דוד אזולאי: יש רבני ערים שמרוויחים 10,000-12,000 שקל ברוטו.

<משה בכר: השכר של רבני שכונות – אגב על רבני השכונות ורבני אזורים חלה חוקת העבודה, כמו על כל עובד עירייה אחר.

ישראל אייכלר: אז למה אתה צריך חוק נפרד?

<משה בכר: הסייג של עבודה פרטית הוא אגב לפי חוקת העבודה, כי חוקת העבודה קובעת שאסור לעבוד בעבודה פרטית פרט לנסיבות מסוימות.

<משה בכר: השכר של רבני השכונות ורבני האזורים נקבע בהסכמים קיבוציים שנחתמים בין המועצות הדתיות לבין הארגון שמייצג את רבני השכונות, שזה ההסתדרות הכללית החדשה.

<משה בכר: זה דבר אחד.

<משה בכר: פעם אחרונה שבדקתי השכר לא היה 4,000 שקל.

<משה בכר: זה אולי הבסיס.

דוד אזולאי: 4,200 שקל.

מירי רגב: מה אתה רוצה להוסיף לדיון?

<משה בכר: זה לגבי רבני שכונות, שלהם כאמור החוק כן מאפשר עבודה פרטית, כמובן בכפוף לכך שהרב קיים את כל חובותיו והוא קיבל אישור לעבודה פרטית.

<משה בכר: רב עיר זה נושא אחר לגמרי.

<משה בכר: רב עיר קודם כול הוא סוג של נבחר ציבור, כלומר הוא נבחר בהליך, והשכר שלו נקבע בהחלטת ממשלה כממוצע בין שכר ראש העירייה לשכר סגנו.

<משה בכר: כלומר, זה שכר של נבחרי ציבור.

דוד אזולאי: היה.

דוד אזולאי: אתה לא מעודכן.

דוד אזולאי: אתם מציג כאן פרטים לא מעודכנים.

דוד אזולאי: תלמד את הנושא ורק אז תבוא לפה.

מירי רגב: אבל במה הוסיף לנו עכשיו לדיון נציג משרד האוצר?

<משה בכר: אני אומר שיש הבדל בין רב עיר לרב שכונה.

מירי רגב: אני צריכה אותך כדי שתגיד לי שיש הבדל ביניהם?

מירי רגב: מה אתה מוסיף לנו עכשיו לדיון?

מירי רגב: אנחנו אומרים עכשיו שאנחנו רוצים שזוג שמתחתן לא ישלם מעבר לאגרה בסך 700 שקלים.

מירי רגב: אם רוצה זוג מסוים שמי שיבוא לחתן אותו יהיה לא רב העיר אלא דווקא רב מירושלים הוא יזמין אותו וישלם לו את מה שאנחנו נקבע, עד כמה שאפשר, בתקנות.

מירי רגב: הרב מירושלים כדי לבוא לחתן את הילדים שלי, בעזרת השם, בראש העין, או היכן שזה יהיה, יוכל לבוא אחרי שהוא סיים את החובות שלו בעירו.

מירי רגב: כמה חתונות הוא צריך יהיה לערוך בעיר שלו – אנחנו נקבע עכשיו.

מירי רגב: במה אתה עכשיו קשור לעניין?

<משה בכר: לגבי כל זה אני מסכים, לגבי רב שכונה ולגבי רב אזור.

<משה בכר: אבל לגבי רב עיר, קודם כול שכרו הוא של נבחר, זה דבר ראשון.

דוד אזולאי: לא, לא.

דוד אזולאי: סלח לי, אני לא מקבל את זה.

דוד אזולאי: הוא לא יודע על מה הוא מדבר.

דוד אזולאי: רב עיר לא מקבל משכורת של נבחר ציבור.

דוד אזולאי: זה היה פעם אבל זה נגמר.

<משה בכר: זה דבר ראשון.

<משה בכר: דבר שני- - -

דוד אזולאי: זה לא דבר ראשון.

דוד אזולאי: תחזור בך.

דוד אזולאי: אתה אומר דברים לא נכונים.

<איגי פז: קיימנו דיון בנושא הזה אצל שי ניצן ובדיון הזה נכחו גם נציגים של המשרד לשירותי דת וגם נציג של הרבנות הראשית.

<איגי פז: הוסכם על כולם שלגבי רבני ערים יהיה איסור כללי וגורף.

<איגי פז: הרציונל הוא, בגלל שהמשכורת שלהם מאפשרת את זה, ואם הם רוצים מעבר לזה זה יהיה דבר שהם מקבלים על עצמם.

אורי מקלב: יש לי הצעה שלא מצריכה גיוס חברי כנסת, אני גם אצביע בעד, ולא משנה את מהות החוק, אם תרשי לי.

אורי מקלב: אני חושב גם בקשר לחזות של החוק הזה.

אורי מקלב: במקום לכתוב "איסור קבלת תמורה בעד עריכת נישואין" וכל הנלווה לכך, שלא ברור לנו איך באמת שר הדתות יוכל להתקין תקנות.

אורי מקלב: מה ההבדל בין עיר של 50,000 תושבים לעיר של 100,000 תושבים?

אורי מקלב: מה קורה בעיר כמו ירושלים שרוב הזוגות לא מתחתנים בה אלא נוסעים לראש העין להתחתן, נרשמים בירושלים כי היא עיר הבירה ובגלל כל מיני סיבות אחרות רובם לא מתחתנים בירושלים אלא במקום אחר?

אורי מקלב: אז מי יקבע?

אורי מקלב: אינו דומה רב העיר גדרה, שרוב החתונות של תושבי עירו נערכות בסביבה שלו לרב העיר נתניה, שרוב החתונות של תושבי העיר נערכות בחדרה והוא צריך לנסוע כל הזמן לחדרה.

שולי מועלם-רפאלי: יקבע מנכ"ל הרבנות הראשית.

אורי מקלב: אני מציע, גם למען החזות של העניין, לפי מה שאמרת, גברתי היושבת-ראש, אנחנו חושבים שכל זוג שנרשם לנישואין יש לו זכות לקבל עריכת נישואין ללא תמורה, כך צריך להיות, על-ידי רב העיר או רב השכונה באותה עיר, מה זה משנה.

מירי רגב: לזה אנחנו מסכימים.

מירי רגב: עכשיו בוא נתקדם הלאה.

אורי מקלב: בתקנות- - -

מירי רגב: עזוב את התקנות.

מירי רגב: כל החוק הזה הוא אמצעי.

מירי רגב: מה שחשוב לנו זה המטרה.

מירי רגב: המטרה, שזוג שמתחתן לא יהיה משאבת כסף לכל מי שרוצה.

אורי מקלב: על זה אין ויכוח.

מירי רגב: עד כאן אנחנו מסכימים.

מירי רגב: כל זוג שמתחתן במדינת ישראל ישלם אגרה בסך 700 שקלים.

אורי מקלב: כולל עבור עריכת נישואין.

מירי רגב: כולל הכול.

מירי רגב: הזוג שרוצה להתחתן רוצה רב מסוים שנחשב יותר.

מירי רגב: מה לעשות, לא כל הרבנים הם אותו דבר, יש רבנים שמצליחים יותר ורבנים שמצליחים פחות, חלק בצדק, חלק לא בצדק, לחלק יש יחסי ציבור, לחלק לא, לא משנה מה.

מירי רגב: רוצה רב שהוא יותר "סלב".

מירי רגב: הוא צריך לשלם עבור זה יותר?

ישראל אייכלר: למה לא?

<איגי פז: כמו כשאדם רוצה רופא פרטי.

מירי רגב: אני שואלת אותך, הוא צריך לשלם עבור זה יותר?

אורי מקלב: אם זה לפי בחירה והוא רוצה לשלם לו, שיעשה את זה על-פי מחיר השוק, כן.

מירי רגב: יפה.

מירי רגב: אם מישהו רוצה רב מסוים, לא מהאזור שלו, וזה מטריח את אותו רב- - -

אורי מקלב: מה את אומרת?

אורי מקלב: למה את רוצה לאסור עליו לבקש את אותו רב?

אורי מקלב: הרב הזה הוא הרב של תל-אביב וכולם רוצים אותו, לדוגמה.

אורי מקלב: מה את רוצה?

אורי מקלב: שזה לא יהיה על חשבון בני עירו.

אורי מקלב: דהיינו, קודם כול חלה עליו חובה.

שולי מועלם-רפאלי: כולנו אומרים אותו דבר.

שולי מועלם-רפאלי: זה הצעת החוק, חבר הכנסת מקלב.

אורי מקלב: אגיד לכם איפה ההבדל בינינו.

אורי מקלב: אני מציע שהתקנות של השר יקבעו שיש חובה על המועצה הדתית, במקום שיש מועצה דתית, שהחלוקה צריכה להיעשות על-ידי אותה מועצה דתית איזה רב הולך, מתי הולך רב השכונה.

אורי מקלב: יכול להיות שאותה מועצה דתית תשכור רבנים שהם מסדרי קידושין לצורך העניין מתקציבה, יכול להיות שזה מותר לה והיא תשלח אותם.

אורי מקלב: עכשיו לקבוע מינימום חתונות שרב צריך לערוך?

שולי מועלם-רפאלי: ברור שכן.

אורי מקלב: אני תומך בהצעת החוק הזאת אבל- - -

מירי רגב: חבר הכנסת מקלב, אגיד לך מה תהיה הבעיה.

מירי רגב: אם לא נקבע מינימום של חופות, הרי איך הוא יכול לקבוע מינימום?

מירי רגב: הרי הרב יאמר: אני עובד קשה עד עכשיו.

מירי רגב: ישאלו אותו מה הוא עשה עד עכשיו, כמה חופות הוא ערך עד עכשיו והרב יצטרך להגיד.

מירי רגב: אז עושים ממוצעים.

מירי רגב: הרי אי אפשר לקחת במאה אחוז, עושים ממוצע, כמה עד עכשיו הרב הזה עשה, כמה הרב האחר עשה, ואז אתה אומר כמה הוא יכול לעשות וכמה אני רוצה להוסיף לו כי אני רוצה שהוא יתפרנס טוב יותר.

מירי רגב: אם מישהו רוצה אותו, בבקשה, שייתן לו יותר.

מירי רגב: אפשר לעשות את זה.

מירי רגב: זה לא פוגע בכלום.

מירי רגב: זה בעצם משלים את מה שאתה אומר.

אורי מקלב: זה חצי עיוות.

אורי מקלב: רב של שכונה בירושלים, במקרה דווקא אותו רוצים יותר ויש רבנים אחרים שפחות רוצים אותם, ויש לו עבודה, הוא צריך לעשות את חובתו.

מירי רגב: אבל זה מה שאנחנו אומרים.

שולי מועלם-רפאלי: אבל זה מה שאומרת הצעת החוק, חבר הכנסת מקלב.

אורי מקלב: הצעת החוק צריכה להיות אחרת.

אורי מקלב: אנחנו קובעים שהרבנות צריכה להעמיד מסדר קידושין לכל זוג שנרשם.

מירי רגב: נכון, זה הצעת החוק.

אורי מקלב: מי יעשה את זה ואיך יעשה את זה?

מירי רגב: השר לענייני דתות.

אורי מקלב: אם יש אפשרות שהשר יקבע לגבי כל עיר – לפי דעתי זה דבר שאי אפשר לקבוע אותו אמיתית וזה גם לא הוגן כלפי הרבנים ולא תואם את המציאות בשטח.

מירי רגב: אז מי יקבע?

אורי מקלב: המועצה הדתית, אותה רבנות תקבע את הסדר.

אורי מקלב: היא תגיש תוכנית לשר שצריך יהיה לאשר אותה.

מירי רגב: אותי לא מעניין אם היא תגיש תוכנית לשר או השר יחליט.

מירי רגב: אותי מעניין רק דבר אחד, שבתקנות ייקבע המספר המקסימלי של חופות שהוא צריך לערוך בעיר שלו.

אורי מקלב: למה את מתערבת בזה?

אורי מקלב: אם הוא מסתדר עם רבני השכונות, למה את מתערבת בזה?

שולי מועלם-רפאלי: אני לא רוצה שהוא "יסתדר".

מירי רגב: חבר הכנסת מקלב, ראית פה איך "הסתדרו" 4-5 אנשים מאותה סיעה לפני כן בעניין ראשי עיריות?

מירי רגב: כך הם "יסתדרו", כשרב השכונה, שתלוי ברב העיר, לא רוצה להסתדר אתו, כי אם הוא צריך להסתדר אתו – לא נעים לו.

מירי רגב: אז הוא רוצה שיקבעו לו.

מירי רגב: אני לא רוצה ש"יסתדרו".

אורי מקלב: במציאות הרי בדברים אחרים רב העיר כן קובע לו משימות.

אורי מקלב: יש הרי חלוקה ביניהם.

אורי מקלב: הרי הוא צריך לראות את העירובים ואת המקוואות.

אורי מקלב: יש הרי חלוקה.

מירי רגב: הבנו את עמדתך.

אורי מקלב: למה השר כן יכול להכתיב והרב לא יכול להכתיב?

אורי מקלב: זה דבר אחד.

אורי מקלב: דבר שני, אני גם לא אומר שיעשה את זה לבד.

אורי מקלב: אני אומר שישלח את זה לאישור השר.

אורי מקלב: בסופו של דבר חלוקת העבודה ביניהם היא בהתאמה למקום בו הם גרים.

אורי מקלב: בסופו של דבר אנחנו צריכים לראות מוצר מוגמר שמשמעותו חיוב לתת שירותי סידור קידושין לכל זוג שמבקש להינשא.

אורי מקלב: עכשיו לקבוע שהשר יקבע בכל עיר ובכל שכונה – הוא לא יכול לקבוע דבר כזה.

אורי מקלב: הוא צריך לקבוע קווים כלליים.

שולי מועלם-רפאלי: בטח שכן.

ישראל אייכלר: אני מבקש רשות דיבור.

ישראל אייכלר: כולנו מסכימים שזוג שרוצה להתחתן זכאי בתמורה לאגרה ששילם לקבל את עריכת הנישואין כדת וכדין ובצורה הכי יפה.

ישראל אייכלר: מצד שני, אנחנו יודעים שיש מגמה של מלחמה, שהרפורמים והקונסרבטיבים משלמים הון עתק לחברי כנסת ולארגונים ולעיתונאים כדי ליצור אווירה עוינת נגד הדת היהודית בכל דבר שנוגע.

שולי מועלם-רפאלי: אני יוצאת החוצה ותקראי לי כשהוא יסיים.

שולי מועלם-רפאלי: אני מוחה על הדיבור הזה.

מירי רגב: אז אני מסיימת את הדיון.

מירי רגב: סליחה, אל תשחקי פה משחקים.

מירי רגב: תשמעי את מה שהוא רוצה להגיד.

שולי מועלם-רפאלי: אבל הוא לא יכול להגיד לי שהרפורמים נותנים לי כסף.

שולי מועלם-רפאלי: זה מה שאתה אומר.

ישראל אייכלר: לא דיברתי עליך בכלל.

שולי מועלם-רפאלי: זה מה שאתה אומר.

מירי רגב: הוא יגיד מה שהוא רוצה ואת תגידי מה שאת רוצה.

מירי רגב: אם את יוצאת, הדיון מסתיים.

מירי רגב: משחקים אל תשחקי אצלי בוועדה.

שולי מועלם-רפאלי: את נותנת לו להגיד דברים לא ראויים עלי.

דוד אזולאי: הוא לא כיוון אליך.

שולי מועלם-רפאלי: הוא מדבר בדיוק עלי.

ישראל אייכלר: את אומרת הרבה דברים לא ראויים ואני לא מגיב.

אורי מקלב: מעניין למה את מרגישה שהוא מדבר עליך.

ישראל אייכלר: לא העליתי על דעתי שגברת מועלם חושבת שהיא זאת שמקבלת כסף מהרפורמים אבל היא חייבת להודות שאני אומר דברי אמת.

ישראל אייכלר: יש במדינת ישראל מלחמה נגד הרבנות, נגד הדת היהודית על-ידי ארגונים רפורמים וקונסרבטיבים, כולל האיחוד האירופי ואפילו ה-CIA משלם לקרן החדשה ולכל מיני קרנות ולסניפיהן כדי לכפור ולחתור תחת מעמד הדת היהודית במדינת היהודים.

ישראל אייכלר: את זה אני חוזר ואומר.

ישראל אייכלר: אמשיך לומר את זה, ואתם לא תסתמו לנו את הפה גם אם- - -

שולי מועלם-רפאלי: בזה אני מסכימה אתך.

ישראל אייכלר: אתם יכולים לשים אותנו בבתי-סוהר.

מירי רגב: בלתי אפשרי כך לקדם דברים.

מירי רגב: אם כך את מקדמת את הדברים שלך, רע מאוד.

ישראל אייכלר: אילו היה מדובר פה בהצעת חוק שחלה על כל עובדי המדינה, אם זה למשל עיתונאי ברשות השידור שמנחה איזה אירוע של חברים, שאסור לו לקחת כסף תמורת זה, או פקיד.

ישראל אייכלר: רב ראשי במדינת ישראל הוא פקיד של הממשלה.

מירי רגב: להם אסור בכלל, דרך אגב.

ישראל אייכלר: אמרת שיש תוספת עבודה, מותר לקחת עבודה פרטית.

<רוני טיסר: יש אישור לעבודה פרטית אך לא בניגוד לכללי עבודה פרטית.

<רוני טיסר: רבנים לא יכולים לעשות משהו שהוא מנוגד לכך.

ישראל אייכלר: הבנתי בדיוק מה אמרתם, וחבר הכנסת אזולאי כבר שאל את השאלות וקיבל תשובות.

ישראל אייכלר: כל עובדי הציבור, יש איזה תקנון, ולא אתנגד שגם הרבנים יהיו בכלל עובדי הציבור.

ישראל אייכלר: כפי שאסור לעובד ציבור אחר, אסור לרב.

ישראל אייכלר: מה שמותר לעובד ציבור אחר, מותר לרב.

ישראל אייכלר: ובעיקר סנקציה שיש על עובדי ציבור אחרים תהיה גם על רבנים.

מירי רגב: בדיוק כמו עובדי ציבור.

ישראל אייכלר: זה בדיוק מה שאני רוצה, שיחול אותו דבר.

ישראל אייכלר: לא יהיו סנקציות מיוחדות לרבנים, בשום פנים ואופן.

ישראל אייכלר: לזה אני מתנגד בכל תוקף.

מירי רגב: חד וחלק.

מירי רגב: אני מתכוונת לסכם גם את זה.

ישראל אייכלר: אם הדבר יהיה ככל עובדי המדינה אז גם לא צריך את הצעת החוק הזאת.

ישראל אייכלר: יש מאסה של חקיקה אנטי רבנות, חקיקה אנטי דתית.

ישראל אייכלר: אפילו רבני "צהר", שאינם נמנים על הרפורמים, גם הם מצטרפים לרוח הרעה נגד הרבנות הראשית כי הם רצו שיהיה מטעמם רב ראשי.

ישראל אייכלר: לכן נתנגד בכל תוקף לכל חקיקה שתבחין בין רבנים ובין עובדי מדינה אחרים.

אורי מקלב: לפי מה ייקבע?

אורי מקלב: לפי מספר הנרשמים?

אורי מקלב: איך השר יקבע?

מירי רגב: זה לא עניינך איך השר יקבע.

מירי רגב: השר יביא את זה ואז נדון על זה.

מירי רגב: תעביר לשר מסמך ותציע לו איך לעשות את זה.

אורי מקלב: יש לי הצעה, שאציע לחברי לתמוך בה, כולל לגבי הסמכות לשר, אבל בעקבות דבריו של הרב אייכלר אני מציע לשנות את הדימוי- - -

ישראל אייכלר: את כל הגישה הזאת.

אורי מקלב: במקום לכתוב איסור, לכתוב שחלה חובה על הרבנות הראשית באותה עיר או על רשם הנישואין להעמיד רושם נישואין לכל זוג שנרשם.

אורי מקלב: איך, כמה צריך, מי הרב – השר יקבע ויביא את זה לוועדת הפנים.

אורי מקלב: אנחנו תומכים בזה, לשנות רק איסור קבלת תמורה.

אורי מקלב: למה האנטישמיות הזאת?

אורי מקלב: למה כל הזמן רק הסתה נגד רבנים, שהם לוקחים וכולי?

ישראל אייכלר: זאת המטרה של הצעת החוק.

ישראל אייכלר: שום דבר אחר.

אורי מקלב: אני הולך על-פי אותה מטרה, באותה תכלית.

אורי מקלב: רואים מאיפה כל ההשקפה שלכם מגיעה ומאיפה ההשקפה שלי מגיעה.

ישראל אייכלר: אתם פשוט נלחמים נגד היהדות.

אורי מקלב: אני באמת רוצה שאותו זוג יקבל קידושין, אבל אתם רוצים רק לראות שהרב מקבל.

אורי מקלב: אני אוסר עליו לקבל מעל השולחן ומתחת לשולחן.

מירי רגב: אני בכלל לא חשבתי על הכיוון הזה, אבל כל אחד שומע את זה באוזניים שלו.

ישראל אייכלר: יש סתירה בין החוקים שלהם עצמם.

מירי רגב: חבר הכנסת מקלב, הבנתי את עמדתך.

מירי רגב: די, אי אפשר לחזור עליה מאה פעמים.

מירי רגב: אחרי שהסברת חמישים פעמים קלטתי אותה.

ישראל אייכלר: מצד אחד, הם רוצים שאדם יוכל להירשם בכל מקום שהוא רוצה.

ישראל אייכלר: מצד שני, מונעים מבני הזוג לקחת כל רב שהם רוצים.

ישראל אייכלר: אם אתם כל-כך דמוקרטיים ואתם רוצים לאפשר להירשם בכל מקום, תרשו לבני הזוג לקחת כל רב שהם רוצים.

מירי רגב: דרך אגב, אין לי בעיה שגם זה יבוא בתקנות, שייקחו כל רב שהם רוצים, כל עוד לכל רב יהיו X חתונות שעליו לערוך.

ישראל אייכלר: אני מסכים לזה.

<הראל גולדברג: גם אדם פרטי?

<הראל גולדברג: רב עובד ציבור.

<הראל גולדברג: זה מה שכתוב בהצעת החוק.

<הראל גולדברג: גברתי היושבת-ראש, רק עוד דבר אחד.

<הראל גולדברג: אנחנו מבקשים – ואת זה כתבנו במייל לפני כמה שבועות – שהתקנות יהיו בקביעת השר ובהסכמת הרב הראשי לישראל שמכהן כנשיא מועצת הרבנות הראשית.

מירי רגב: אותי זה לא מעניין, בקביעת הרב הראשי או לא.

מירי רגב: עם כל הכבוד לרבנות הראשית, בינתיים הם לא באו פעם אחת לוועדה הזאת.

<הראל גולדברג: אני נציג הרבנות הראשית פה.

מירי רגב: יפה, אתה הגעת.

מירי רגב: כל פעם שאנחנו מזמינים אותם הם לא מגיעים.

מירי רגב: הזמנו אותם לכמה דיונים.

מירי רגב: הבנתי את היחס שלכם אלינו, אותו יחס תקבלו אתם.

<הראל גולדברג: אני לא יודע על מה גברתי מדברת.

<הראל גולדברג: כל פעם שאנחנו מוזמנים לפה אנחנו מגיעים.

מירי רגב: אתה לא יודע אז תלמד.

מירי רגב: כל ענייני התקנות יאושרו פה בוועדת הפנים והגנת הסביבה, נקודה.

<הראל גולדברג: זה בקשה של השר?

מירי רגב: כל התקנות ידונו פה בוועדה.

<הראל גולדברג: אני לא אומר שזה לא יאושר בוועדה.

<הראל גולדברג: אני רק אומר שהשר יקבע את זה בהסכמת הרב הראשי.

שולי מועלם-רפאלי: לא כדאי, הראל גולדברג.

מירי רגב: ואם הוא לא יסכים?

מירי רגב: אתה רוצה שגם את התקנות לגבי הר הבית נקבע עם הרבנות הראשית?

<הראל גולדברג: גברתי, הרב הראשי לישראל הוא "אורגן" ביצועי.

מירי רגב: אני שואלת אותך, אתה רוצה שגם את התקנות בעניין הר הבית נקבע עם הרב הראשי, שמתנגד לעלות להר הבית?

<הראל גולדברג: הרב הראשי הוא "אורגן" ביצועי, הוא חלק מהרשות המבצעת.

דוד צור: זה בערך כמו שנחוקק חוק בתחום ביטחון פנים ונגיד שהוא חייב להיות בהסכמת המפכ"ל, או נחוקק חוק בנושא ביטחון ונגיד שהוא חייב להיות בהסכמת הרמטכ"ל.

<הראל גולדברג: מפכ"ל לא נבחר באמצעות אסיפה בוחרת של 150 איש.

<הראל גולדברג: לרב הראשי יש מאפיינים של נבחר ציבור.

דוד צור: הוא כפוף לשר?

<הראל גולדברג: לא, ממש לא.

<הראל גולדברג: אדוני מוזמן להסתכל בחוק הרבנות הראשית לישראל.

<הראל גולדברג: ממש לא.

דוד צור: פעם ראשונה אני שומע שחוק של הכנסת צריך לעבור הסכמה של הרב הראשי.

<הראל גולדברג: לא ביקשתי את מועצת הרבנות הראשית.

מירי רגב: לא.

מירי רגב: לא.

<איגי פז: מדובר בתקנות שהן מינהליות בכלל.

<איגי פז: מדובר בעניין מינהלי.

מירי רגב: משרד הדתות, יש לכם מה להגיד על זה?

מירי רגב: טוב שהגעת אחרי תחילת הדיון.

מירי רגב: זה התחילה נורא מוקדם בבוקר, היה קשה להגיע בזמן.

מירי רגב: ..

מירי רגב: בבקשה.

מירי רגב: אני מבקשת שלהבא תגיעו בזמן לדיונים.

<חזקיהו סאמין: בעיקרון אם נמנע מבני זוג מלקחת איזה רב שהם רוצים למעשה אנחנו חוטאים למטרה.

<חזקיהו סאמין: אנחנו רוצים כאן להקל על בני הזוג.

<חזקיהו סאמין: למעשה בחוק הזה כשאנחנו אומרים שבני זוג ממקום אחר לא יכולים להזמין את הרב כי הוא לא יכול לקחת כסף ממילא אז אנחנו חוטאים למטרה.

<חזקיהו סאמין: אנחנו גורמים למעשה למצב שבני הזוג ייפגעו מזה.

מירי רגב: אבל רב העיר יכול שלא לקבל עבור זה כסף.

מירי רגב: הוא עושה מצווה גדולה.

<חזקיהו סאמין: אני מציע שרבני ערים שזה מחוץ למקומם, לדוגמה רב העיר של גבעתיים שמישהו מתל-אביב רוצה להזמין אותו, לדעתי הוא יכול לקחת כסף, כמובן בהתאם לתקנות.

אורי מקלב: התקנות יכולות לאפשר את זה.

<רוני טיסר: לפי הנוסח הנוכחי לא.

אורי מקלב: למה התקנות לא יכולות לאפשר את זה?

מירי רגב: הנוסח הוא נוסח, אבל הוועדה הזאת לא אומרת "אמן" אחר כל הצעת חוק שמגיעה אליה.

מירי רגב: יכול להיות שכן נקבל את עמדת השר.

אורי מקלב: אבל היועצת המשפטית אומרת שלא.

מירי רגב: היועצת המשפטית היא יועצת משפטית.

<רוני טיסר: אני רק אומרת מה הנוסח.

<רוני טיסר: הוועדה יכולה להחליט כרצונה.

מירי רגב: אני חושבת שבין הקריאה הראשונה, כדי להתקדם כבר עם הצעת החוק הזאת, לבין הקריאה השנייה והשלישית נסכם פה כמה דברים שעליהם נדון.

שולי מועלם-רפאלי: זה מה שסוכם ביני ובין הראל גולדברג, נציג הרבנות הראשית.

דוד אזולאי: גברתי היושבת-ראש, יש פה קודם כול דבר אחד שאני מניח שהיתה בו תקלה שלא במכוון.

דוד אזולאי: לרבנים יש נציגות – ועד הרבנים – ואני לא רואה שהם נמצאים פה.

דוד אזולאי: מן הראוי שאנשי ועד הרבנים היו מוזמנים לומר את עמדתם בעניין הזה.

דוד אזולאי: יש ועד של רבני ערים.

<קריאה: יש ארגון רבני שכונות, ארגון רבני ערים.

דוד אזולאי: אני מניח שהיתה פה תקלה.

מירי רגב: היתה תקלה, חד-משמעית.

מירי רגב: אני חושבת שאתה צודק במאה אחוז.

דוד אזולאי: אני מבקש שיוזמנו לכאן הנציגים האלה.

דוד אזולאי: האנשים האלה הם בעלי ניסיון, הם נוגעים בעניין.

דוד אזולאי: איך ייתכן שאנחנו מקיימים כאן דיון מבלי לשמוע אותם?

דוד צור: הם לא יודעים על דיון כזה?

אורי מקלב: לא.

אורי מקלב: למה שיידעו?

דוד אזולאי: זה דבר אחד.

דוד אזולאי: גברתי היושבת-ראש, אני רוצה להסב את תשומת לבך, לא מזמן עבר חוק אזורי רישום נישואין במדינת ישראל, לפיו כל אחד יכול להירשם היכן שהוא רוצה.

דוד אזולאי: פה בעצם מה שאנחנו עושים, אדם נרשם היכן שהוא רוצה אבל עכשיו קובעים שרב של אותה עיר יערוך את החופה.

דוד אזולאי: אז בואו ניתן גם פה חופש לרבנים, שכל אחד יערוך חופה היכן שהוא רוצה.

מירי רגב: אין לי בעיה.

מירי רגב: כל עוד הוא לא ייקח עבור זה כסף אין לי בעיה.

שולי מועלם-רפאלי: אבל אם הוא לא לוקח עבור זה כסף לא עוצרים אותו מלעשות את זה.

דוד אזולאי: שולי מועלם, אני רוצה שתביני, אני לא נגדך בהצעת החוק הזאת.

שולי מועלם-רפאלי: אתה לא נגדי, אבל פעם אחרי פעם אתם ממסמסים את זה, פעם אחרי פעם אתם מעלים דברים בדקה האחרונה, אחרי שבמשך חודשים אנחנו עובדים על זה.

שולי מועלם-רפאלי: אז בואו, אתם יכולים להגיד שאתם לא נגדי, זה בסדר גמור, אני גם לא לוקחת את זה באופן אישי, אבל החוק הזה, גם לטענה שלא היו פה נציגי הרבנות בדיונים, בדיון הראשון והשני ישב פה נתן נתנזון (נוס), שהוא נציג רבני הערים והשכונות.

שולי מועלם-רפאלי: אז אי אפשר להגיד דברים כאלה.

<קריאה: נתן נתנזון (נוס) לא מייצג את רבני הערים והשכונות.

מירי רגב: עם כל הכבוד לנציגי ועדי רבני הערים, נשמע את עמדתם, אבל הם לא קובעים אם הצעת החוק הזאת תעבור או לא.

דוד אזולאי: אבל רק לשמוע אותם.

דוד אזולאי: אני חוזר ואומר, אני לא בא להגיד כאן שרבנים צריכים לקבל כסף מעבר לשכר שלהם, אבל הבאתי דוגמה לסיטואציות מסוימות שקיימות במציאות וצריך לתת עליהן את הדעת.

דוד אזולאי: אנחנו יודעים, מירי רגב, אנחנו מכירים את זה מקרוב.

דוד אזולאי: יש אנשים שלא רוצים שרב העיר שלהם ישיא אותם.

דוד אזולאי: למה?

דוד אזולאי: כי אולי הרב כבר מבוגר, כי אולי אותו רב פחות נעים, אני לא יודע מה.

דוד אזולאי: אדם רוצה רב אחר.

דוד אזולאי: תאפשרו לו את זה, זה הכול.

דוד צור: החוק לא אוסר על זה.

תמר זנדברג: אין חובה על שימוש ברב העיר.

דוד אזולאי: אבל אתה יודע שיש ביקוש לאותו רב וכולם יבקשו את אותו רב.

דוד אזולאי: למה שהוא יסכים לבוא?

תמר זנדברג: אז הוא רוצה אותו רק אם הוא ישלם לו כסף?

מירי רגב: יש רק רב אחד בעיר?

מירי רגב: ומה עם רבני השכונות?

דוד אזולאי: אציג לך דוגמה.

דוד אזולאי: אני גר בעיר עכו.

דוד אזולאי: בעכו יש רק רב אשכנזי אחד.

דוד אזולאי: מה את רוצה עכשיו, שכל הספרדים ילכו לערוך אצלו את החופה?

דוד אזולאי: ואם הם רוצים רב ספרדי?

מירי רגב: לא.

מירי רגב: אני תיכף כותבת את זה לדברי הסיכום.

דוד אזולאי: רב ספרדי אחר צריך לבוא ממרחק.

דוד אזולאי: למה שהוא יבוא?

תמר זנדברג: רב ספרדי יבוא רק אם יקבל מעטפה עם שטרות?

דוד אזולאי: אני לא רוצה שישלמו לו אלא שתאפשרו לו.

אורי מקלב: אני צריך להגיב למה שהיא אומרת?

אורי מקלב: למה את, מציעת הצעת החוק, גברת מועלם, לא מתייחסת?

אורי מקלב: היא אמרה שהרבנים מקבלים מתחת לשולחן מעטפות.

אורי מקלב: זה בדיוק הדימוי של הצעת החוק הזאת.

תמר זנדברג: לא אמרתי את זה, סליחה.

תמר זנדברג: אתה אמרת "מתחת לשולחן", לא אני.

שולי מועלם-רפאלי: חבר הכנסת מקלב, על מה לבכות, על הראשונות או על האחרונות?

תמר זנדברג: אני רוצה להגיד לך משהו.

תמר זנדברג: אני חייבת משהו להעיר.

מירי רגב: לא, את לא יכולה לבוא באמצע הדיון ולהגיד "אני חייבת".

שולי מועלם-רפאלי: אנחנו רוצים להצביע וצריך לסיים כאן את הדיון עד שעה 14:00, אז בואו נתקדם.

תמר זנדברג: אם אתם חושבים שאני לא שייכת לדיון הזה, אל תאסרו נישואין אזרחיים ואז ניתן לכם- - -

שולי מועלם-רפאלי: חלילה, לרגע לא אמרתי שאת לא שייכת לדיון הזה.

תמר זנדברג: אבל מכיוון שאין ברירה- - -

<קריאה: הבית היהודי יאשרו לך את זה.

מירי רגב: תמר זנדברג, דוד אזולאי ואורי מקלב, אני ממש מבקשת.

מירי רגב: הדבר הכי נכון היה, נציג משרד הדתות, שכל אחד יוכל לקחת כל רב שהוא רוצה, בגלל שהוא יכול להירשם בכל מקום ומשלם 700 שקלים בכל מקום.

מירי רגב: כל רב שהוא רוצה, ואז הוא יכול לקחת אותו בלי לשלם תוספת.

מירי רגב: זה הדבר הכי טוב.

<חזקיהו סאמין: זה לא מעשי.

מירי רגב: למה זה לא מעשי?

<חזקיהו סאמין: אסביר לך למה.

<חזקיהו סאמין: לדוגמה, ובכך אענה גם לנציג משרד האוצר, רב העיר של פתח-תקווה, עכשיו נבחרו שם שני רבנים עיר, מקבל 20,000 שקל ברוטו, שתדעו.

<חזקיהו סאמין: על רב עיר יש מעמסה אדירה, מהבוקר ועד הערב.

<חזקיהו סאמין: את מצפה שבשעות הערב הוא ילך לעשות חופות לאנשים ולא יקבל עבור זה תמורה?

<חזקיהו סאמין: זה לא מעשי.

מירי רגב: אז למה אתה רוצה שבכל זאת- - -

<חזקיהו סאמין: מה שזה יביא בסופו של דבר, שאנשים שמבוקשים, כמו הרב לאו וכמו רבני ערים, לא יעשו את זה.

דוד צור: למה שלא יגיש בקשה לעבודה נוספת בשכר?

<חזקיהו סאמין: אני מדבר על רבני ערים שמבקשים אותם מחוץ לעיר.

דוד צור: תקשיב רגע.

דוד צור: כמו כל עובד ציבור אחר שרוצה לעסוק בעבודה נוספת, למשל שופטים ועורכי-דין לעתים מרצים גם באוניברסיטה.

דוד צור: כאשר שופט מרצה באוניברסיטה הוא מקבל עבור זה שכר.

דוד צור: למה שרב לא יעסוק בעבודה נוספת?

דוד צור: החוק מאפשר את זה.

אורי מקלב: החוק לא מאפשר.

אורי מקלב: תשאל את היועצת המשפטית.

דוד צור: כל הרעיון הוא למנוע את המצב הזה שבו לאדם לא נעים

דוד צור: כפי שאמר חבר הכנסת מקלב.

אורי מקלב: החוק לא מאפשר.

דוד צור: החוק מאפשר את זה, גם היום.

מירי רגב: טוב שאתם תריבו ביניכם האם החוק מאפשר או לא מאפשר.

מירי רגב: אני רוצה להבין, רב עיר יכול לעבוד בנוסף לתפקידו?

דוד צור: אם הוא מבקש עבודה נוספת בשכר, כמו כל עובד ציבור.

<הראל גולדברג: התשובה היא כן.

תמר זנדברג: השאלה אם הוא יכול לערוך טקס נישואין.

אורי מקלב: לפי החוק הזה, לא.

דוד צור: עבודה נוספת בשכר זה לא לגרף את החצר.

אורי מקלב: לנקות מדרכות כן?

דוד צור: לא נכון.

אורי מקלב: תיכף נשמע את היועץ המשפטי של הוועדה.

<תומר רוזנר: הוא יכול לעשות עבודה פרטית אבל לא חופות.

מירי רגב: עבודה פרטית לא כוללת חופות?

<תומר רוזנר: לא.

<רוני טיסר: ההנחיות היום של היועץ המשפטי לממשלה- - -

דוד צור: אז מה כן?

דוד צור: גידול חסה בשטחים?

תמר זנדברג: זה כמו ששופט יכול לשפוט באופן פרטי.

מירי רגב: תנו לשמוע את היועץ המשפטי של הוועדה.

אורי מקלב: שמעת בדיוק מה הם רוצים.

אורי מקלב: גם אם הוא יעמוד בכל המכסות שלו- - -

מירי רגב: חבר הכנסת מקלב, אי אפשר כך לקבל תשובות בדיון.

מירי רגב: האם רב עיר יכול לעשות עבודה נוספת לתפקידו, לנהל חופות בעיר אחרת בתשלום?

מירי רגב: משרד הדתות.

<חזקיהו סאמין: לפי מה שכתוב פה לא.

מירי רגב: עזוב את מה שכתוב פה.

מירי רגב: היום, מה קורה היום?

<חזקיהו סאמין: היום כן.

מירי רגב: זאת אומרת, החוק הזה בא למנוע ממנו לעשות את זה.

<אילנה מזרחי: הוא יכול לקבל החזר הוצאות, לפי מיטב ידיעתי.

דוד צור: היום כן, בשכר.

דוד צור: הוא מצהיר על זה?

<אילנה מזרחי: על-פי הנחיית היועץ המשפטי לממשלה, למיטב ידיעתי הוא יכול לקבל החזר הוצאות אבל לא מעבר לכך.

מירי רגב: מה זה החזר הוצאות?

מירי רגב: על הרכב, על הדלק?

<אילנה מזרחי: בגין הנסיעות, לדוגמה.

מירי רגב: זאת אומרת, אם אני רוצה רב עיר, למשל את הרב לאו, ואני גרה בעיר אחרת אז אני צריכה לשלם לו כתוספת את ההוצאות שלו.

<איגי פז: הוצאות נסיעה ודמי ביטול זמן.

<הראל גולדברג: אני מתקן מה שאמרתי קודם.

<הראל גולדברג: אסור לו לעסוק בעבודה נוספת אם הוא מקבל שכר.

<הראל גולדברג: לפי סולמות השכר של רב עיר אסור לו לעסוק בעבודה נוספת.

<הראל גולדברג: אני מתקן את דברי.

<הראל גולדברג: זה המצב המשפטי הקיים.

<רוני טיסר: יש הנחיות של הרבנות הראשית.

דוד צור: זה לא חוק, זה הנחיות פנימיות.

<הראל גולדברג: לא, זה תקנות – סעיף 17 לתקנות שירותי הדת היהודיים.

תמר זנדברג: זאת אומרת, היום יש הרבה רבנים שעוברים על התקנות?

מירי רגב: כן, ברור.

<אילנה מזרחי: אני רוצה בהקשר הזה להעיר הערה.

תמר זנדברג: מי אחראי לאכוף את התקנות?

תמר זנדברג: אולי לא צריך חוק, אולי צריך לאכוף את התקנות.

דוד צור: ועוד שאלה, האם אי-פעם זה נאכף?

<אילנה מזרחי: השתנה מצב הדברים ב-25 בדצמבר 2013 כאשר הוחל חוק שירות המדינה (משמעת) על עובדי המועצות הדתיות.

<אילנה מזרחי: זה תפנית מאוד משמעותית ורלוונטית בעניין שלנו.

<אילנה מזרחי: באמצע ינואר זה פורסם ברשומות ובסוף אפריל פורסם חוזר מנכ"ל שמפרט את כל ההליך של הגשת תלונות והטיפול בהן באשר לעבירות משמעתיות של עובדי מועצות דתיות.

<אילנה מזרחי: שוב אני מזכירה, הדין המשמעתי של עובדי המדינה הוחל, בשינויים המתחייבים, לגבי עובדי מועצות דתיות.

מירי רגב: מצוין.

מירי רגב: כפי שצריך.

<אילנה מזרחי: מכיוון שהחוק הזה בעיקרו עוסק לא ברבני ערים אלא מתייחס גם לרבני ערים אבל מי שהלכה למעשה בפועל בשטח נותן את השירות של עריכת חופה וקידושין הם רבני היישובים- - -

שולי מועלם-רפאלי: זה לא נכון.

שולי מועלם-רפאלי: זה ממש לא נכון.

שולי מועלם-רפאלי: חברים, אתם אומרים פה דברים הפוכים ממה שנאמר בדיונים שהיו בינינו.

שולי מועלם-רפאלי: לא יעלה על הדעת שבמשך חודשים – סליחה, אני חייבת להעיר את ההערה הזאת – מנהלים דיונים ו-5 דקות לפני הדיון היום אתם נזכרים ברב עיר.

שולי מועלם-רפאלי: לא יעלה על הדעת שאת תגידי פה שמי שעושה בפועל את העבודה זה רבני השכונות ורבני האזורים.

שולי מועלם-רפאלי: גם רבני הערים עושים.

<אילנה מזרחי: גם לבקשתך ההצעה מבקשת לקבוע מספר חופות שרבני שכונות ויישובים צריכים לערוך.

שולי מועלם-רפאלי: לא רבני ערים.

שולי מועלם-רפאלי: הרי לפני רגע הראל גולדברג אמר לך, דרגת השכר שלהם היא כזאת שאסור להם לעסוק בעבודה נוספת.

שולי מועלם-רפאלי: חברים, על כל זה כבר דיברנו.

<אילנה מזרחי: סליחה, אני לא מבינה למה את כל-כך נסערת.

שולי מועלם-רפאלי: כי אתם פותחים דברים שסוכמו.

<אילנה מזרחי: כי אני לא מצליחה לסיים משפט ואחר-כך הדברים שלי מפורשים לא נכון.

<אילנה מזרחי: אשמח לסיים את מה שהתחלתי לומר.

<אילנה מזרחי: ההצעה הזאת מבקשת לקבוע מספר חופות שכל רב יערוך.

<אילנה מזרחי: גם בתפיסה, גם בפועל יש רב עיר אחד, אז יש יותר רבני שכונות.

<אילנה מזרחי: בפועל אם כל רב שכונה צריך לערוך 10 חופות בחודש אז מן הסתם החלק העיקרי של החופות מסופק על-ידי רבני השכונות והיישובים ולא על-ידי הקדקודים.

<קריאה: ולכן?

<אילנה מזרחי: לכן החלת הדין המשמעתי על עובדי המועצות הדתיות רלוונטית מאוד בעניין הזה.

<אילנה מזרחי: בהקשר הזה אציין שלכן לתפיסתנו אין מקום לקבוע סנקציה מיוחדת וייעודית כי אם אני בתור עובדת מדינה אגבה שכר שלא בהתאם להוראות של ההיתר לעבודה פרטית שלי "אזכה" לעמוד לדין משמעתי.

<תומר רוזנר: לא רק, גברתי.

<תומר רוזנר: את גם תעברי על חוק שירות הציבור (מתנות).

<תומר רוזנר: יש עבירה פלילית על כך.

<אילנה מזרחי: בסדר, אבל בסופו של דבר יוכלו בדין המשמעתי להשית עליי קנס, להשעות אותי, לפטר אותי, לשלול ממני פיצויי פיטורים או כל מיני עניינים אחרים.

<אילנה מזרחי: אני חושבת שבהקשר הזה זה מספק.

<איגי פז: ומה עם רבני ערים שאין להם דין משמעתי היום?

<אילנה מזרחי: את עניין רבני הערים צריך לפתור.

שולי מועלם-רפאלי: את מעקרת את הצעת החוק.

שולי מועלם-רפאלי: אם אין סנקציה זה יחזור למצב שקיים היום.

שולי מועלם-רפאלי: לא.

<אילנה מזרחי: - - -וכן קיבלנו הסכמה.

שולי מועלם-רפאלי: לא, אם אין סנקציה זה חוזר למצב של היום, שראה זה פלא, אומר מבקר המדינה: לא הוגשה אליי בקשה אחת לעבודה פרטית.

שולי מועלם-רפאלי: חברים, או שרוצים להסדיר את הדבר הזה או שלא.

שולי מועלם-רפאלי: אם רוצים לא להסדיר אותו אז "מעולה".

<אילנה מזרחי: אי אפשר להשוות את הדברים לזמנים שלא היה דין משמעתי לעובדי המועצות הדתיות.

<אילנה מזרחי: הדברים האלה שונים.

שולי מועלם-רפאלי: אומר לך היועץ המשפטי – מומחה גדול ממני, אני לא באה מהתחום בכלל – שזה לא מספיק.

<אילנה מזרחי: למה זה לא מספיק?

<אילנה מזרחי: כי זה לא קורה.

<אילנה מזרחי: אבל זה לא משהו שידעו שהוא- - -

מירי רגב: אני לא רוצה לפתוח את זה עכשיו לדיון.

מירי רגב: יש לי שאלה אחת בלבד.

מירי רגב: רב עיר היום עורך חופות או לא?

מירי רגב: אני שואלת את משרד הדתות.

<חזקיהו סאמין: רב עיר עורך חופות, בוודאי.

מירי רגב: בעיר שלו?

<חזקיהו סאמין: בעיר שלו.

<קריאה: כמה רבני ערים עד היום עמדו לדין משמעתי?

מירי רגב: בחינם בעיר שלו?

<קריאה: זה שהוא לוקח כסף זה בניגוד לחוק, אבל הוא עושה.

דוד אזולאי: רבני ערים עושים חופות ללא תמורה?

<תומר רוזנר: תלוי מי.

שולי מועלם-רפאלי: את זה החוק הזה בא לתקן, דוד אזולאי.

<תומר רוזנר: בלי סנקציה לא ישונה שום דבר.

שולי מועלם-רפאלי: את זה החוק הזה בא לתקן, את זה שהוא לוקח כסף בניגוד לחוק.

<אילנה מזרחי: יש מגוון של סנקציות שמוסדרות בהליך משמעתי.

<אילנה מזרחי: למה זה לא מספיק לגבי עובדי מועצות דתיות כשזה מספיק לגבי עובדי המדינה?

<אילנה מזרחי: מה שונה?

<תומר רוזנר: הסברנו.

<אילנה מזרחי: אני לא מצליחה להבין.

<אילנה מזרחי: אני לא יודעת איזה הסבר נתתם לעניין הזה, פרט לכך ש"זה לא מספיק".

<אילנה מזרחי: בעיניי זה לא הסבר ממצה.

<תומר רוזנר: אל"ף, אין דין משמעתי לרבני ערים.

<אילנה מזרחי: אנחנו לא מדברים על רבני ערים.

<אילנה מזרחי: אמרתי שהדברים האלה לא רלוונטיים ולרבני ערים צריך להיבחן פתרון בנפרד.

<תומר רוזנר: בי"ת, לגבי עובדי המועצות הדתיות, מכיוון שמדובר בתופעה שעליה הצביע מבקר המדינה, שמדובר במשהו שאפשר לכנות אותו מכת מדינה, לא מספיק הסנקציות המשמעתיות.

אורי מקלב: זה כבר תוספת שלך.

<אילנה מזרחי: אלה דברים שהיו נכונים אבל משתנים.

מירי רגב: אני לא רוצה שיהיו פה שום סנקציות פליליות, עם כל הכבוד.

מירי רגב: כל סנקציות שחלות על עובדי מדינה יחולו גם עליהם.

מירי רגב: אני רוצה לסכם כמה דברים ולראות אם זה מקובל על הממשלה.

מירי רגב: אם זה לא מקובל על הממשלה, תלכי, תעשי שיעורי בית ותחזרי שוב.

אורי מקלב: מדובר על מקום בו נערכת החתונה או מקום שנרשמו לנישואין?

אורי מקלב: אני שואל גם בחלק הזה.

אורי מקלב: אביא לך דוגמה.

אורי מקלב: באילת נרשמים לנישואין אבל מתחתנים בתל-אביב, אז הרב של אילת צריך לנסוע לתל-אביב כל הזמן?

שולי מועלם-רפאלי: לא.

שולי מועלם-רפאלי: אמרנו שזה יהיה חלק מהתקנות, המספר והגיאוגרפיה.

שולי מועלם-רפאלי: חבר הכנסת מקלב, ענינו על השאלה הזאת לפחות מאה פעמים.

שולי מועלם-רפאלי: אני חשה שיש פה- - -

דוד צור: אין הגבלה פה.

דוד צור: הוא יכול לבקש רב בכל מקום.

דוד צור: מדובר פה על התשלום.

תמר זנדברג: אתה יודע שלא מדובר על החזר נסיעות.

תמר זנדברג: מדובר על רבנים שהם "סלבס", סליחה על הביטוי, ויש זוגות שרוצים אותם.

מירי רגב: אז שישלמו יותר.

תמר זנדברג: ישלמו יותר למי?

אורי מקלב: את משתמשת בשר"פ?

אורי מקלב: זה בדיוק הדוגמה, מה שלא עשו.

<תומר רוזנר: אבל הם יכולים להירשם היכן שהם רוצים, בכל מקום.

דוד צור: אני אומר שזה יהיה גלוי, שזה יהיה מוצהר, שיבקשו אישור לזה.

אורי מקלב: החוק לא מאפשר עכשיו.

אורי מקלב: רב עיר לא יוכל להגיש בקשה לעבודה מיוחדת במסגרת היותו נבחר ציבור ולסדר קידושין.

אורי מקלב: הוא יוכל לבקש לנתח חולים, את זה הוא יוכל לבקש, אבל לא יוכל לעסוק בתחום הזה.

אורי מקלב: אני פונה גם למציעת החוק.

מירי רגב: חבר הכנסת מקלב, הבנו אותך.

מירי רגב: גמרנו.

מירי רגב: יהיו לנו עוד דיונים על זה.

אורי מקלב: אנחנו נתמוך בחוק אבל אנחנו מבקשים לשנות את הדבר הזה בעיסוק אחר, לאפשר לו לערוך קידושין, והשר יקבע.

מירי רגב: המטרה של הדיון הזה היא לא לעסוק בתקנות ולא לעסוק בשאלה איך, אלא הכול הוא אמצעי.

מירי רגב: המטרה שלנו לדאוג לכך שזוג צעיר היום, עם כל העומס של החתונה ועלות החתונה והדיור וכל מה שהם צריכים לעשות, לא ישלם יותר על טקס החתונה.

מירי רגב: ישלמו 700 שקלים בלבד על אגרת החתונה, זהו.

מירי רגב: זה מה שאנחנו אומרים.

מירי רגב: רוצה זוג לקחת רב לא במקום שבו נרשם, כי אם נרשמתי במודיעין אז הרב של מודיעין יערוך לי חופה בחינם על-פי האגרה של 700 שקל ששילמתי, אבל זוג רוצה רב אחר שהוא לא רב העיר או לא רב השכונה, ממקום אחר, אז אותו אחד על-פי מה שנקבע בתקנות יצטרכו לשלם לו יותר.

מירי רגב: כמה ישלמו לו? זה ייקבע בתקנות.

דוד אזולאי: מי ישלם?

מירי רגב: הזוג.

דוד אזולאי: הוא צריך לתת קבלה אבל.

מירי רגב: נכון, על עבודה נוספת.

דוד צור: זה על-פי חוק המסים.

דוד צור: זה לא קשור לכאן.

מירי רגב: התקנות ייקבעו בוועדת הפנים והגנת הסביבה אחרי שסגן השר לענייני דתות יחליט כמה חופות צריך לערוך רב, באילו אזורים, מה התשלום שהוא צריך לגבות מעבר לאגרה של 700 שקלים.

מירי רגב: באופן עקרוני טקס החופה צריך להתנהל בלי תשלום נוסף של הזוג.

מירי רגב: 700 שקלים – זה הכול, זה מה שהוא צריך לשלם עבור רב לחופה ונישואין.

אורי מקלב: אנחנו תומכים בזה, תמיכה נלהבת.

מירי רגב: זה מה שצריך להיות.

מירי רגב: סנקציה צריכה להיות בדיוק כמו לעובדי ציבור, שום דבר מעבר לזה, כולל לרב העיר.

מירי רגב: כל מי שהוא עובד ציבור, ורב העיר הוא עובד ציבור, כפי שהרב הראשי הוא עובד ציבור, כל רב עיר, ורבני שכונות הם עובדי ציבור, הסנקציות כלפיהם יהיו בדיוק כמו כלפי עובדי ציבור, לא יותר ולא פחות.

מירי רגב: זה יהיה כתוב במפורש.

מירי רגב: בעיר מסוימת שבה אין רב אשכנזי או אין רב ספרדי צריך לתת פתרון של רב מעיר אחרת בלי תשלום.

<הראל גולדברג: לא צריך לרדת לרזולוציות כאלה.

מירי רגב: למה לא?

<הראל גולדברג: אין לדבר סוף.

<הראל גולדברג: ומחר אם הוא בתת-עדה והוא לא מהעדה המרוקאית או לא מהעדה הטורקית, אין לדבר סוף.

שולי מועלם-רפאלי: אם אדם רוצה רב אשכנזי מסוים, שיירשם בעיר שבה אותו רב נמצא.

אורי מקלב: יש לי הצעה יעילה מאוד.

מירי רגב: חבר הכנסת מקלב, שמעתי את ההצעות שלך.

מירי רגב: די, רגע.

מירי רגב: אם במקום מסוים, למשל בעכו, יש רק רב ספרדי וזוג אשכנזים מבקש להינשא.

<חזקיהו סאמין: אז שיירשם במקום אחר.

<חזקיהו סאמין: זה היה הרעיון של פתיחת אזורי רישום.

אורי מקלב: - - -

שולי מועלם-רפאלי: לא מגבילים אותו ברישום.

אורי מקלב: אני מציע שהתקנות יבואו לפני שהוועדה תצביע על הצעת החוק, בהכנה לקראת הקריאה השנייה והשלישית.

אורי מקלב: כך נעשה לעצמנו סדר.

אורי מקלב: לפני הקריאה השנייה והשלישית שיבואו התקנות.

אורי מקלב: למה צריך קודם לאשר את הצעת החוק בקריאה שנייה ושלישית ורק אחרי כן לאשר את התקנות?

אורי מקלב: זה מורכב מאוד.

מירי רגב: חבר הכנסת אזולאי, אם הוא נרשם במקום שיש בו גם רב ספרדי וגם רב אשכנזי?

דוד אזולאי: הוא יכול להירשם היכן שהוא רוצה.

דוד אזולאי: אם הוא נרשם שם, בבקשה, שהרב שאצלו נרשם יערוך לו את החופה, זה הכול.

דוד אזולאי: רק עוד דבר אחד אני מבקש, אני מציע, על מנת להתקדם- - -

אורי מקלב: את מאשרת הצעת חוק שאחרי זה יהיה קשה לשנות אותה.

אורי מקלב: יש דברים בתקנות שבעקבותיהם ירצו לשנות את החוק, זה מה שיהיה.

מירי רגב: אני חושבת שרב עיר שעורך חופה בעיר אחרת, שרוצים אותו, כן, צריך לקבל עבור זה תמורה, בין בהחזר הוצאות.

<הראל גולדברג: כמו כל הרבנים האחרים שמופיעים בחוק.

מירי רגב: כן, כמו הרבנים הראשיים שמופיעים בחוק.

<תומר רוזנר: יש הבדל גדול.

<תומר רוזנר: צריך להבחין.

<תומר רוזנר: כפי שאמרה חברת הכנסת מועלם, ובצדק, יש הבדל עצום בין רמות השכר של רבני ערים לבין רמות השכר של רבני השכונות ורבני היישובים, הבדל בסדרי גודל של פי 3 ופי 4.

<תומר רוזנר: זה המצב.

דוד אזולאי: הם לא אמרו לנו, אולי תענה לנו בבקשה מה שכרו של רב עיר.

<תומר רוזנר: כפי שנאמר על-ידי נציג משרד הדתות, בממוצע כמובן, אנחנו מדברים על ממוצעים, רב עיר משתכר כ-20,000 שקלים בחודש.

<תומר רוזנר: זה השכר שלו, מה לעשות.

דוד אזולאי: אבל לא כל הרבנים מקבלים אותו שכר.

<תומר רוזנר: בממוצע.

מירי רגב: מה הבעיה שלך?

מירי רגב: לרב עיר יש מחויבות לעיר והוא יודע מה המחויבות שלו לעיר.

מירי רגב: אם מישהו רוצה ספציפית את הרב הזה ולא נרשם באזור שלו, הרב יערוך לו את החופה ואת הקידושין, כמובן אחרי שהוא סיים את כל המטלות של העיר שלו, ויקבל תמורה מסוימת.

מירי רגב: מה הבעיה?

<תומר רוזנר: זה החמרה של המצב שקיים היום, שלפיו אסור לרב עיר באופן מוחלט לערוך טקסי נישואין פרטיים.

מירי רגב: היום זאת ההנחיה לגבי רב עיר?

<תומר רוזנר: זה החוק.

מירי רגב: ורבני הערים עומדים בזה?

תמר זנדברג: זה שר"פ זוחל.

שולי מועלם-רפאלי: היום לפי החוק אסור לו.

<איגי פז: כתוב שהוא יכול לכהן כרב עיר רק אחרי שהוא חתם על תצהיר שהוא לא יקבל שכר עבור כל שירות, לרבות מתן שיעורים.

דוד אזולאי: רבני ערים עורכים חופות ללא תמורה.

<תומר רוזנר: ללא תמורה אפשר.

<תומר רוזנר: רב עיר מקבל משכורת מספיק גבוהה.

<קריאה: צריך לכתוב שלא יקבל שכר.

מירי רגב: לא נשנה את החוק בעניין רב העיר.

<הראל גולדברג: גברתי, אבל הצעת החוק הזאת היא בתיאום עם הממשלה.

<הראל גולדברג: זה החלטת ועדת השרים לענייני חקיקה והמשרד לשירותי דת וגם הרבנות הראשית לישראל מתנגדים להחלת הנורמה הזאת על רבני עיר.

<תומר רוזנר: קודם כול, הרבנות הראשית היא לא הממשלה.

מירי רגב: רגע, תומר רוזנר, אני רוצה לדבר.

מירי רגב: אתה לא מנהל את הדיון כאן.

<תומר רוזנר: את צודקת.

מירי רגב: קודם כול, לרבנים הראשיים אין שום say פה.

<הראל גולדברג: בגלל זה דיברנו עם המשרד לשירותי דת לפני הישיבה.

<הראל גולדברג: שוחחתי עם סגן השר לשירותי דת.

מירי רגב: אני שמחה, אבל אין לך שום say פה.

<הראל גולדברג: הוא הסכים לדברים, וגם משרד המשפטים.

מירי רגב: היחיד שיציג את עמדת הממשלה פה הוא נציג סגן השר בן-דהן.

מירי רגב: אתה רוצה, תהיה מתואם אתו.

<הראל גולדברג: אנחנו יחידת סמך בתוך המשרד של סגן השר בן-דהן ולכן אמרתי את עמדתו.

<הראל גולדברג: זה לגיטימי לחלוטין, גברתי.

מירי רגב: יפה, אז אמרת את עמדתו.

שולי מועלם-רפאלי: אני רוצה להגיד לגברתי היושבת-ראש, נוסח ההצעה שהובא היום היה בתיאום מוחלט עם כל משרדי הממשלה ועם יחידת הסמך ששמה הרבנות הראשית לישראל.

<הראל גולדברג: הרב בן-דהן לא ידע על זה.

<איגי פז: הוא אומר את הדברים המסומנים בנוסח.

שולי מועלם-רפאלי: יש איזה חוסר תום-לב לדבר אתי בכניסה לחדר ואז- - -

מירי רגב: אביא את ההצעה הזאת להצבעה היום.

מירי רגב: אני הולכת עכשיו לסכם.

מירי רגב: אל תפריעי לי.

מירי רגב: את מפריעה לי כל הזמן.

מירי רגב: אני מסכמת עכשיו את הדברים שאני רוצה לקבל עליהם תשובות בין הקריאה הראשונה להכנה לקריאה השנייה והשלישית.

מירי רגב: כפי שאמרתי, הצעת החוק הזאת באה להקל על זוגות צעירים ועל זוגות שמתחתנים.

מירי רגב: גם כך הנטל על הזוגות הצעירים לפני חתונה הוא גדול, כולנו יודעים את זה.

מירי רגב: אנחנו רוצים שלא יהיה מצב, לא בגלל שהרב לא בסדר, אלא שהזוג הצעיר שלא יודע מה מותר ומה אסור יידע שהוא משלם 700 שקל אגרת נישואין, זהו, זה על-פי החוק.

מירי רגב: אני לא רוצה שהוא ישלם יותר.

מירי רגב: מי שרוצה רב מסוים שהוא "סלב", זה סיפור אחר.

מירי רגב: לכן הצעת החוק הזאת באה כדי להקל על הזוגות הצעירים במדינת ישראל שמתחתנים.

מירי רגב: זה דבר אחד.

מירי רגב: בהצעת החוק הזאת יש כמה סוגיות מורכבות שצריך לתת להן פתרון.

מירי רגב: נכון, זה לא הצעת חוק פשוטה, אבל גם נושא אזורי הרישום לא היה פשוט והתגברנו עליו, וגם על זה נתגבר.

מירי רגב: לכן התקנות שיוצמדו לחוק הזה, כי החוק הזה לא יעבור, גם אם אאשר את החוק במליאה בקריאה שנייה, הוא לא ייכנס לתוקף עד שוועדת הפנים תאשר את התקנות, חד וחלק.

אורי מקלב: למה את צריכה את זה?

אורי מקלב: תאשרי את התקנות לפני אישור הצעת החוק.

אורי מקלב: שהתקנות יהיו מונחות לפני הוועדה ואחרי זה תאשרי את הצעת החוק.

מירי רגב: התקנות יצטרכו להתייחס לתשלום שמותר לקחת בעיר אחרת, כלומר כשהחתונה נערכת לא באזור הרישום שבו הזוג נרשם, התקנות יצטרכו להתייחס למספר החופות, התקנות יצטרכו להתייחס לאזור הגיאוגרפי.

מירי רגב: אני רוצה להשאיר לעצמי את החופש להוסיף עוד כמה דברים שהיועץ המשפטי וחברי הוועדה יצרפו לנושאים שאני מבקשת שיהיו בתקנות.

מירי רגב: אני מבקשת מכל חברי הכנסת שרוצים בכך להעביר למנהלת הוועדה את הנושאים שהתקנות יצטרכו להתייחס אליהם.

מירי רגב: זה הדבר הנוסף.

אורי מקלב: כולל אפשרות שרב עיר יוכל לקבל תמורה.

מירי רגב: אני לא יודעת.

מירי רגב: כרגע לא.

<תומר רוזנר: אפשר לדון בזה.

מירי רגב: אם נשנה את זה, נביא את זה.

מירי רגב: הדבר השלישי, לגבי הסנקציות.

מירי רגב: לא יהיו סנקציות מיוחדות לרבנים.

מירי רגב: הרבנים הם עובדי ציבור, כולל רבני הערים וכולל רבני השכונות.

מירי רגב: הסנקציות של עובד ציבור שפועל בניגוד לחוק יחולו גם על רבני ערים.

<תומר רוזנר: זה עבירת משמעת מפורשת.

<איגי פז: אני מבקש להעיר שאין היום דין משמעתי אפקטיבי לרבני ערים.

מירי רגב: אכתוב בחוק ואבהיר את זה, שרב עיר ורבנים הם עובדי ציבור והחוק שחל על עובדי ציבור חל גם עליהם.

מירי רגב: אכתוב את זה בחוק.

מירי רגב: אני רוצה בכל זאת למצוא פתרון למקרה שרב אשכנזי או רב ספרדי לא קיים בעיר מסוימת.

מירי רגב: אם בני זוג רוצים רב ספרדי או אשכנזי, שזה יתאפשר להם.

<הראל גולדברג: בדרך כלל בעיר יש גם רב אשכנזי וגם רב ספרדי.

שולי מועלם-רפאלי: האם זה לא נפתר בפתיחת אזורי הרישום?

מירי רגב: אם זה לא נפתר בפתיחת אזורי הרישום אני רוצה לתת לזה מענה.

<אילנה מזרחי: זה נפתר כי זה נתון להחלטת בני הזוג.

אורי מקלב: היא שמה בפניך מכשול, גברתי היושבת-ראש.

אורי מקלב: בוודאי שיש ערים שיש בהן שני רבנים.

אורי מקלב: אז מה אומרת לך עכשיו חברת הכנסת מועלם?

אורי מקלב: תשלחו אותם להירשם בערים אחרות.

מירי רגב: דרך אגב, היא לא אמרה את זה.

מירי רגב: מי שאמר את זה הוא חבר הכנסת אזולאי.

מירי רגב: בישיבה הבאה נא להזמין את ועדי הרבנים, גם של השכונות, גם של הערים וגם של מועצות אזוריות.

מירי רגב: ועדי רבני הערים והשכונות והמועצות האזוריות, שנקראים רבני ההתיישבות, חייבים להיות חלק מן הדיון הזה וצריך להזמין אותם.

דוד אזולאי: לא הבנתי מתי גברתי מתכוונת להביא את התקנות.

מירי רגב: בכל מקרה החוק הזה לא יוכל להיכנס לתוקף כל עוד לא אושרו התקנות.

דוד אזולאי: אבל אם נעביר את הצעת החוק בקריאה שלישית זה יותנה בהעברת התקנות.

דוד אזולאי: מפה השאלה מופנית ליועץ המשפטי לוועדה.

דוד אזולאי: האם נוכל לפתוח את הדיון על החוק מחדש בעקבות הגשת התקנות?

<תומר רוזנר: לא.

<תומר רוזנר: בוודאי שלא.

<תומר רוזנר: החוק גובר.

דוד אזולאי: לכן אני מציע, גברתי, שהתקנות יבואו אלינו לפני הקריאה השנייה והשלישית ואחרי שנאשר אותן נמשיך לקריאה שנייה ושלישית.

אורי מקלב: או אפילו הבסיס שלהן.

<תומר רוזנר: מה זה קשור?

דוד אזולאי: למה לא?

מירי רגב: אני לא רואה בזה בעיה.

אורי מקלב: זה חוק מורכב שלא יודע לפתור אלף ואחת בעיות.

דוד אזולאי: אחרת מה יקרה, יביאו את התקנות ואחר-כך נצטרך לשנות את החוק.

דוד אזולאי: לא פשוט לשנות חקיקה.

<תומר רוזנר: מה החשש?

מירי רגב: על-פי דברי היועץ המשפטי של הוועדה, ואני מקבלת פה את עמדתה של רוני טיסר, אין לשר אופציה לקבוע תקנות בלי שיש לו חוק.

אורי מקלב: אז שיעבירו הצעה לתקנות.

מירי רגב: לא.

מירי רגב: אני רוצה להעביר חוק.

מירי רגב: בחוק נגיד מה ייכלל בתקנות שהשר צריך להביא ועד שלא יהיו תקנות החוק לא ייכנס לתוקף.

<רוני טיסר: כל עוד לא ייקבעו תקנות על-ידי השר יש איסור מוחלט על רבנים עובדי ציבור לקבל תמורה בעד עריכת נישואין.

מירי רגב: ברור.

מירי רגב: נא לקרוא את נוסח התקנות, בבקשה.

<רוני טיסר: הצעת חוק שירותי הדת היהודיים (תיקון – איסור קבלת תמורה בעד עריכת נישואין), התשע"ד-2014

מירי רגב: זה כרגע בחוק, זה המצב המשפטי הקיים.

<אילנה מזרחי: ביקשנו להוריד את המועצה הדתית כדי להרחיב.

<רוני טיסר: בסדר, אפשר, כדי להחיל את זה על כולם.

<רוני טיסר: יימחקו המילים "שאין בה מועצה דתית".

<רוני טיסר: זה רחב יותר.

מירי רגב: אבל כתוב כאן רק על מספר טקסי הנישואין.

מירי רגב: לא כתוב כאן תשלום וכל מיני דברים.

<תומר רוזנר: תלוי מה אתם רוצים להוסיף.

מירי רגב: אמרתי עכשיו.

מירי רגב: אני מבקשת שזה יהיה חלק מנוסח הצעת החוק, בדיוק מה שאמרתי.

מירי רגב: שיש כאן עוד דברים שאנחנו רוצים לתקן, שגם אם לא אמרתי אותם כאן נביא רשימה מסודרת לצורך התקנות.

מירי רגב: אני רוצה שגם חבר הכנסת אזולאי יחשוב על זה, גם חבר הכנסת מקלב ואחרים.

<תומר רוזנר: אם אני מבין את גברתי נכון, כבר עכשיו אתם אומרים, לגבי גובה התשלום אתם מבקשים שזה יהיה בתקנות.

<תומר רוזנר: את זה אנחנו נכתוב: "ובין היתר בנושאים אלה" ונכתוב את מספר הטקסים, את התשלום, ואם במהלך ההכנה לקריאה השנייה והשלישית- - -

<אילנה מזרחי: אנו לא רואים מקום להכפיף את הסמכות של הוועדה בסמכות שנתונה לשר לקבוע תקנות בלי- - -

מירי רגב: אז לא יהיה לכם חוק.

<אילנה מזרחי: שנייה, תני לי לסיים.

<אילנה מזרחי: בעניינים שלא מוגדרים מראש.

<אילנה מזרחי: אנחנו בעצם לוקחים סמכות של השר, לקבוע תקנות, ואומרים שלעניין רישום נישואין כל דבר שעוד נחליט עליו- - -

מירי רגב: לא אמרתי כל דבר.

<אילנה מזרחי: אבל "בין היתר" אומר עוד דברים שאנחנו לא יודעים עליהם עכשיו, שיובאו לאישור הוועדה.

<אילנה מזרחי: זה דבר שלא מקובל.

מירי רגב: לכן אנחנו נקבע אותם.

מירי רגב: אנחנו נעלה את הנושאים עד הקריאה השנייה, נעביר לכם רשימה מסודרת של נושאים שאנחנו רוצים שהשר יתייחס אליהם בתקנות.

מירי רגב: מה שלא נעביר ולא עלה, לא.

אורי מקלב: מה עמדתך לגבי שכר לרבני ערים?

אורי מקלב: רצית שגם את זה תוכלי לשנות.

מירי רגב: אמרתי שאני לא רוצה לשנות את החוק כרגע.

אורי מקלב: את רוצה לתת לך את האפשרות.

מירי רגב: לא, כרגע אני לא רוצה לשנות את החוק.

אורי מקלב: "כרגע" – כוונתך לקריאה הראשונה, או כוונתך להצעת החוק הזאת?

מירי רגב: כרגע בהצעת החוק הזאת אני לא רוצה לשנות את ההחלטה לגבי רב העיר.

<אילנה מזרחי: אני רק רוצה להגיד בהקשר הזה שההחלטה שקבועה היום בתקנות לגבי רבני ערים היא החלטה ישנה.

<אילנה מזרחי: כלומר, מדובר בתקנה ישנה, מקום שהשכר של רבני ערים היה גבוה בהרבה משכרם היום.

<קריאה: כפול.

<אילנה מזרחי: אומרים פה אפילו כפול.

מירי רגב: אם את רוצה כמשרד הדתות באמצעות החוק הזה לשנות את ההיבטים של רב העיר, אני מוכנה לשמוע.

מירי רגב: תבואי ותסבירי למה.

מירי רגב: תבואי ותסבירי שפעם בעבר הרב קיבל משכורת של 100,000 שקלים והיום הוא מקבל משכורת של 5,000 שקלים.

<אילנה מזרחי: זה דבר שאת מוכנה לקבל לגביו הסברים עד הקריאה השנייה?

מירי רגב: אני מוכנה לקבל את זה ולשנות את זה בחקיקה אם אראה שזה נכון.

מירי רגב: אני לא רוצה שרב יהיה מסכן וילך לקבץ נדבות אבל אני גם לא רוצה שהוא יהיה "חזיר".

<הראל גולדברג: גברתי, אבל סוכם שהחוק הזה יקודם בתיאום עם הממשלה.

<הראל גולדברג: עמדתו של סגן השר לשירותי דת היא להתנגד.

<הראל גולדברג: אני עובד המשרד לשירותי דת.

מירי רגב: הבנתי את זה ועמדתך נשמעה וכרגע לא התקבלה.

מירי רגב: תודה.

מירי רגב: אנחנו ממשיכים בהקראה.

מירי רגב: חברים, אני צריכה לסיים את הדיון הזה.

מירי רגב: אני רוצה להוסיף פה בעניין התקנות שכל הצעה שתבוא לפני ההכנה לקריאה השנייה על-ידי המשרד לשירותי דת או מי מחברי הכנסת תעלה לדיון בהכנת הצעת החוק.

מירי רגב: זה פותח לך, גברתי, אופציה להביא את העניין של רב העיר.

מירי רגב: אמרתי כבר מראש שאני לא שוללת אותו לחלוטין.

<אילנה מזרחי: תודה.

<רוני טיסר: אנחנו נבחן את הסיפה של הסעיף הזה, האם היא נדרשת, כל עוד ברור שהחובה היא- - -

אורי מקלב: את צריכה למחוק, כפי שמחקת בסעיף הקודם.

<רוני טיסר: רק נוסיף, לצורך הבהרה, כפי שנאמר בדיון הזה, שגם לאחר שייקבעו התקנות לא יהיה בהוראות הסעיף כדי לגרוע מהוראות כל דין או הוראות מינהל לעניין עבודה פרטית, על מנת להבהיר שגם לאחר מכן הם יהיו מחויבים לבקש היתר לעבודה פרטית.

<אילנה מזרחי: אני מסבה את תשומת לבך לכך שאין הגדרה של "רב רושם נישואין".

<אילנה מזרחי: דיברנו על זה.

<אילנה מזרחי: אני לא יודעת אם זה נשמט או בכוונת מכוון לא מופיע.

<רוני טיסר: את תיקוני הנוסח נעשה אחר-כך, כל עוד נותרת המהות.

אורי מקלב: הייתי מציע למחוק את הפירוט "בשפות עברית, אנגלית, רוסית ואמהרית".

אורי מקלב: מה הדבר הזה?

אורי מקלב: אני רוצה להוסיף ערבית.

מירי רגב: לא הכנסת פה סנקציה.

<תומר רוזנר: "הפרת הוראות חוק זה תהיה עבירת משמעת".

<רוני טיסר: נוסיף הוראה מפורשת, ש"הפרת הוראות אלו תהווה הפרת משמעת".

<איגי פז: עבירת משמעת לפי איזה דין?

<תומר רוזנר: לפי הדין החל עליו.

מירי רגב: לפי הדין של עובדי ציבור.

<איגי פז: לרבני ערים אין.

<תומר רוזנר: לפי הדין החל עליו.

מירי רגב: אז מה, רב עיר הוא מעל כולם?

מירי רגב: לא.

מירי רגב: יהיה לו דין ויהיה לו גם דיין.

<רוני טיסר: הם צודקים בזה שכרגע לא חל- - -

מירי רגב: אז תשני את זה.

<הראל גולדברג: זה לא נכון.

<הראל גולדברג: יש דין משמעתי על רבני ערים.

<תומר רוזנר: קודם כול, קיימת מחלוקת בשאלה אם רב עיר הוא עובד המועצה הדתית כאשר הוא עובד במועצה דתית.

<תומר רוזנר: בוודאי כשהוא עובד רשות מקומית חל עליו דין משמעתי, ללא ספק, דיני הרשויות המקומיות מחילים עליו דין משמעתי.

<הראל גולדברג: יש דין ספציפי של רב עיר באשר הוא- - -

<תומר רוזנר: אני מבקש שמר גולדברג לא יפריע לי בדברי.

<תומר רוזנר: לגבי רבני ערים שאינם עובדי רשויות מקומיות, הם עובדי מועצה דתית, יחול עליהם הדין המשמעתי שחל על עובדי המדינה לאחר החלת החוק על עובדי המדינה.

<תומר רוזנר: למיטב הבנתי, רבני ערים מקבלים את שכרם מהמועצה הדתית.

מירי רגב: אני לא מבינה, עובדי מועצה דתית הם לא עובדי ציבור?

מירי רגב: הם עובדי ציבור.

מירי רגב: אני מבקשת בעניין הזה להכניס פה שינוי בחקיקה.

מירי רגב: קודם כול, רב עיר, כל רב שהוא, בין אם הוא במועצה דתית ובין אם הוא במועצה אזורית ובין אם הוא התיישבות ובין אם אני-לא-יודעת-מה, הוא עובד ציבור לכל דבר.

<תומר רוזנר: זה בוודאי.

מירי רגב: לכן הוא כפוף לתנאי הדין המשמעתי של עובד ציבור, זה הכול.

<תומר רוזנר: צריך פה להעמיד דברים על דיוקם.

<תומר רוזנר: לא כל עובדי הציבור, כהגדרתם בדין הישראלי, כפופים לדין משמעתי.

<תומר רוזנר: כפי שגברתי זוכרת, היו לנו מקרים של עובדי חברות ממשלתיות שנחשבים עובדי ציבור והם לא כפופים לדין משמעתי.

מירי רגב: בסדר, אז את זה כן נכפוף לדין משמעתי.

<תומר רוזנר: בנוסף לכך, וכפי שאמר עו"ד גולדברג, ובצדק, קיים סעיף מיוחד בחוק שירותי הדת היהודיים שקובע דין משמעתי לרבני עיר.

<תומר רוזנר: דא עקא שסעיף זה לא הופעל מעולם, למיטב ידיעתי.

מירי רגב: זה שהוא לא הופעל לא אומר שהוא לא קיים.

<תומר רוזנר: ובעקבות זה הפיץ משרד המשפטים לאחרונה תסקיר חוק מפורט שעניינו קביעת דין משמעתי לרבני ערים בצורה מורחבת יותר.

<תומר רוזנר: אפשר לשאול את משרד המשפטים איפה עומד התסקיר.

מירי רגב: אני רוצה שיהיה פה ברור, אני לא יודעת איך, תכניסו את זה פה לנוסח, שהסנקציה תהיה לכולם, לרב עיר ולכולם, לכל הרבנים שמתעסקים בזה אם הם לא פעלו כדין.

מירי רגב: זה יהיה לפי ההוראות החלות על עובדי ציבור.

דוד אזולאי: ולא לפי מה שכתוב פה.

דוד אזולאי: כאן בעצם השוו את זה- - -

<רוני טיסר: זה לא חלק מן הנוסח.

מירי רגב: אני לא יודעת מאיפה הם הביאו את זה.

מירי רגב: לא קנס ולא שום דבר אחר.

מירי רגב: כמו עובד ציבור.

<תומר רוזנר: אני רוצה להגיד לכם עוד דבר שעליכם לדעת ואתם צריכים להחליט לגביו.

<תומר רוזנר: כשעסקנו בנושא הקבורה ורכישת חלקות קבר, מצב שבו גם כן נגבו סכומים שמעבר- - -

מירי רגב: היא הציגה את זה ולא קיבלנו את זה.

מירי רגב: הלאה.

<רוני טיסר: בשונה מן הנוסח שמונח לפניכם, התחילה היא "120 ימים" ולא "60 ימים" מיום פרסום החוק.

מירי רגב: למה 120 ימים?

מירי רגב: מי אמר לך שב-120 הימים האלה יהיו לנו כבר תקנות?

מירי רגב: מה זאת אומרת "120 ימים"?

מירי רגב: ברגע שזה עבר לוועדה, עם כל הכבוד לחברת הכנסת מועלם, אנחנו קובעים.

מירי רגב: החוק הזה, גם אם יאושר, לא ימומש כל עוד לא נאשר את התקנות.

מירי רגב: מבחינתי אני לא יודעת איך כותבים כך חוק ואיך מביאים אותו לאישור אבל צריך שיהיה ברור שהחוק הזה יאושר רק אחרי שוועדת הפנים והגנת הסביבה תאשר את התקנות.

<תומר רוזנר: "ייכנס לתוקף".

<תומר רוזנר: לא "יאושר".

שולי מועלם-רפאלי: ייכנס לתוקף.

שולי מועלם-רפאלי: לא דיברתי פה על אישור.

שולי מועלם-רפאלי: הרי התחילה של החוק, כאשר דיברתי על 120 ימים- - -

מירי רגב: תחילה של חוק זה תחילת תוקף החוק.

<תומר רוזנר: נכון, אבל ב-120 הימים האלה השר יביא תקנות.

מירי רגב: ואם השר לא יביא אותן?

שולי מועלם-רפאלי: אם הוא לא יביא אז החוק לא ייכנס לתוקף.

מירי רגב: אם השר לא מביא את התקנות בתוך 120 ימים מה קורה עם החוק?

<רוני טיסר: אסביר.

<רוני טיסר: החוק נכנס לתוקף ויש איסור מוחלט על קבלת תמורה.

<אילנה מזרחי: הווה אומר, מקום שאין הגדרת תפקיד לרבנים הנפגעים העיקריים הם בני הזוג, כיוון שכל עוד אין הגדרת תפקיד לרב בני הזוג- - -

שולי מועלם-רפאלי: אז מה נעשה?

דוד אזולאי: לכן אמרתי שעדיף להצביע על התקנות לפני ההצבעה על הצעת החוק.

מירי רגב: אני מבקשת לא לבלבל אותי עם תחילת פקיעה ותחילת אישור, אלה מונחים משפטיים שרק בלבלו אותי.

מירי רגב: מה שאמרתי הוא בדיוק מה שהתכוונתי.

מירי רגב: החוק הזה ייצא לפועל, כלומר ייכנס לתוקף, רק לאחר אישור תקנות בוועדת הפנים והגנת הסביבה.

מירי רגב: תפקידך לדאוג שהשר יביא כמה שיותר מהר את התקנות.

מירי רגב: אתם באותה מפלגה הרי.

שולי מועלם-רפאלי: אבל גברתי, את לא רוצה למסגר את זה בימים?

שולי מועלם-רפאלי: לתת תמריץ מעבר לעבודה שלי?

מירי רגב: אני מאוד רוצה לתת לזה תמריץ אבל אם אני אתן תמריץ ובסוף הוא לא יביא בזמן הזה את התקנות זה אומר שהחוק הזה רק יעשה רע לבני הזוג.

שולי מועלם-רפאלי: אני חושבת שלא.

שולי מועלם-רפאלי: אי אפשר להשאיר את זה כך.

שולי מועלם-רפאלי: בהתחלה דיברנו על 60 ימים והסכמתי ל-120 ימים.

שולי מועלם-רפאלי: אני הצעתי "120 ימים".

מירי רגב: משרד הדתות, בתוך כמה זמן לדעתכם השר יכול להכין תקנות?

<אילנה מזרחי: תלוי מאוד במה שחברי הוועדה יביאו לדיון.

<אילנה מזרחי: ככל שאתם מרחיבים – עכשיו ביקשתם להרחיב את התשלום, זה משהו שמצריך בדיקה מעמיקה מאוד.

מירי רגב: לפי מה שאמרנו עכשיו – התשלום, האזור.

<אילנה מזרחי: אני לא יודעת להגיד לך ככה ב"שלוף" תוך כמה זמן נוכל להכין תקנות.

מירי רגב: את יודעת מה, שכנעת אותי.

מירי רגב: "60 ימים".

מירי רגב: תכינו תקנות.

מירי רגב: נביא את זה להצבעה.

<אילנה מזרחי: חברת הכנסת רגב- - -

מירי רגב: הבנתי.

מירי רגב: "60 ימים".

מירי רגב: תלמדי איך באים אליי לוועדה.

מירי רגב: אני לא יושבת-ראש ועדה שאתם יכולים לבוא ולשחק איתה.

מירי רגב: אני יושבת-ראש ועדה שמתכוונת שאתם תתייחסו ברצינות להצעת החוק הזאת.

מירי רגב: אני רוצה שזוגות צעירים לא ישלמו יותר מ-700 שקלים עבור הנישואין.

מירי רגב: הבנת?

מירי רגב: זהו.

<אילנה מזרחי: - - -

שולי מועלם-רפאלי: אם הסכמתי ל-120 ימים, למה לא אמרתם לה את זה?

<אילנה מזרחי: אמרנו.

מירי רגב: הבנו.

מירי רגב: אנחנו ניגשים להצבעה.

מירי רגב: מי בעד הצעת החוק כפי שהבאנו אותה עכשיו?

מירי רגב: מי נגד?

מירי רגב: בעד – 3

מירי רגב: נמנעים – אין הצעת חוק שירותי הדת היהודיים (תיקון – איסור קבלת תמורה בעד עריכת נישואין), התשע"ד-2014, כפי שנוסחה בוועדה, נתקבלה.

מירי רגב: בעד מירי רגב, שולי מועלם-רפאלי ותמר זנדברג.

מירי רגב: שניים נגד.

מירי רגב: ההצעה עברה.

דוד אזולאי: אני מבקש להגיש רביזיה.

מירי רגב: אני לא חייבת לקבוע רביזיה היום.

מירי רגב: אני יכולה לא לקבוע רביזיה גם עד שהחוק יאושר.

<תומר רוזנר: לא, כל עוד יש בקשה לרביזיה אי אפשר להניח את הצעת החוק לקריאה ראשונה.

מירי רגב: תודה רבה.

מירי רגב: הישיבה נעולה.